“Dad, Kita Miskin Ke?.” Anak Keliru Definisi Kemiskinan sebab Naik Motosikal, Reaksi Ayah Bikin Sebak

Anak ibarat kain putih, ibu bapa yang mencorakkannya. Kerana itu, cara didikan ibu bapa harus betul supaya anak-anak tidak membesar menjadi orang yang sombong dan angkuh.

Sentiasa memupuk sikap merendah diri dan menghormati orang lain dalam diri anak-anak kita.  Hati-hati dalam percakapan kerana mungkin tanpa sedar kita mengajar anak supaya mengutuk atau memandang rendah pada orang lain.

“Dad, kita ni miskin ke?” tanya Altamis sebelum turun ke taska.

“Kenapa tanya soalan tu?” saya tersenyum, sambil masukkan selipar di kakinya.

“Kawan² bagitau kalau naik motosikal, adik ni miskin.” jawabnya sambil menunjuk skuter kesayangan aku yang sudah berusia 9 tahun.

“Altamis tahu miskin tu apa?” saya cuba uji apa yang dia tahu tentang kemiskinan.

“Erm. Orang miskin tak cukup makan, tidur bawah jambatan, tak mandi. Pakaian koyak macam Hulk.” jawabnya sambil berkerut dahi. Nak dapat kepastian agaknya.

“Miskin macam kita?” haa soalan bertaraf KBAT saya tanya pada anak nombor dua ni.

“Tak. Adik makan banyak, ada katil, selalu mandi, baju tak koyak.” jawabnya lancar. Di rumah, kami bahasakan Altamis dengan panggilan adik.

Begitupun dia tidak cepat melatah atau memarahi anaknya, sebaliknya dengan nada penuh lembut dan mudah, saudara Hafizul menerangkan dengan lebih terperinci supaya anaknya lebih faham.

“Haa tahu pun. Ingat, motosikal bukan tanda orang tu miskin. Kadang² orang berkereta pun pening sebab dah masuk 3 bulan tak bayar bank. Tunggu masa kereta kena tarik. Skuter daddy dah habis bayar lama dah.

“Daddy tak kaya lagi, masih perlu bekerja untuk bayar rumah, beli pampers adik, beli makanan.” jawab saya sambil pasang helmet kuning, Bumblebee.

“Okay dad.. Faham.” mungkin dia keliru dengan definisi kemiskinan lepas kawannya bagitau miskin sebab naik motosikal. Itu je.

Moral of story, anak ibarat kain putih. Kita sebagai ibu bapa yang corakkannya. Daddy tak miskin dan tak juga kaya. Yang sedang² saja

Sebenarnya, jawapan saya adalah perkataan sama yang keluar dari mulut ayah tahun 90an dulu. Exactly situasi kawan² gelak sebab ayah hantar pakai motosikal Honda Fame je ke sekolah

Bak kata isteri, rupa aku seperti anak orang miskin tapi anak aku anak orang kaya. Dan katanya, dia kahwin dengan anak orang miskin tapi anaknya ada ayah orang kaya. Huhu, deep ni!

Mungkin sebab saya tak kedekut dengan keperluan dan pelajaran anak². Sebab tu sekali sekala tak salah hadiahkan juga iron steam, pakaian cantik atau apa² yang isteri sukakan. Mereka pun berhak dapat hadiah dari kita.

Tak perlu ada emosi negatif kalau tengok orang hadiahkan isteri sesuatu. Cuba ingat balik teks khutbah nikah yang Tok kadi baca sebelum kahwin. Ni tak, yang di ingat cuma gaya ko celebrate lepas lafaz akad je.

Yang penting, sedekah berterusan, simpanan mantap dan tak perlu berhutang dengan orang.

Biar orang pandang kita seolah serba serbi tak cukup tapi hakikatnya kita ni mampu. Lebih elok begitu, dari mereka fikirkan kita ada segalanya. Susah jugak macam tu. Begitulah.

Kredit: Hafizul Hakim (Seorang bapa, ketua keluarga sendiri)


10 Hari Tinggalkan Anak Kerana Sindrom Down. Pengakuan Bapa Ini Meruntun Jiwa Sesiapa Yang Membacanya

Kelahiran cahayamata adalah anugerah yang tidak ternilai buat setiap pasangan yang bergelar suami isteri. Malah momen kelahiran anak tersayang menjadi kenangan manis dan begitulah sebaliknya.

Namun, setiap yang berlaku ada hikmah yang tersembunyi buat hambanya. Dugaan yang diberi kepada hambanya adalah kepada insan yang terpilih.

Kita sebagai makhluk ciptaannya, harus redha dan menerima amanah yang diberikan kepada kita dengan sebaiknya. Mahu tahu, dugaan yang mendatang adalah ‘kunci’ untuk kita melangkah ke pintu syurga.

Pereka fesyen terkenal, Anas Abdullah berkongsi kisah tragisnya yang tidak dapat menerima hakikat anak keduanya merupakan anak Sindrom Down sehingga melarikan diri selama 10 hari. Namun siapa sangka, kini anak ini yang berusia enam tahun ini adalah kunci kepada kejayaannya kini.

Nur Iman, nama anak kedua saya bermakna cahaya iman. Selama 10 hari saya melarikan diri disebabkan tak boleh menerima kenyataan. Oleh sebab itu saya namakan anak saya Nur Iman. Kehadiran Iman memang telah mengubah hidup saya 100%. Saya juga akui, kini saya menumpang rezeki Iman.

Doa nak sambut anak sendiri

Oleh kerana kelahiran anak yang sulung, saya tak sempat nak lihatnya lahir. Jadi saya ralat. Memang excited nak ada pengalaman tu. Jadi saya minta dengan dengan Allah untuk lihat proses kelahiran ini. Jadi bila tahu isteri hamil kali kedua setiap hari saya akan minta, “Ya Allah, harap saya dapat tengok untuk anak ke dua ni”. Dan saya percaya Allah Maha mendengar dan kabulkan permintaan saya.

Allah bagi saya tengok isteri saya  bersalin di rumah. Memang tak sempat nak pergi ke hospital. Saya yang sambut anak kedua saya, Nur Iman di rumah. Doktor jangka anak saya lahir 21 /1 .

Sebelum kejadian tu, pada 30/12 isteri saya bawa anak pertama pergi swim. Masa tu anak 1st tu (Nur Kasih) bertatih, duduk pulak atas perut isteri. Dan isteri mengadu sakit setelah itu. Bawanya ke klinik untuk  check. Doktor kata ok. Tak ada apa. dan ia tak membahayakan.

Dalam pukul 10 malam isteri kerap gi toilet membuang air kecil. Berlarutan sehingga 2 pagi. Sehingga saya terlelap saya dengar isteri saya menjerit. “Yang, baby nak kuar”. Dalam keadaan tu saya rasa macam mimpi.

Saya buka mata. Lihat isteri berdiri depan pintu toilet, dia pegang tuala. Saya merangkak ke isteri. Saya selak, nampak ada bentuk kepala keluar saya dengan tidak ada pengalaman.

Saya suruh isteri ke katil. Saya kata isteri jangan hentak punggung, sbb ada bayi. Isteri duduk, saya kata bawah. Isteri angkat kaki sebelah. Saya letak betul-betul kepala bayi, degn harapan bayi keluar. Saya rapatkan sikut. Isteri angkat kaki  dan bayi keluar.

Tak sempat nak pushh..isteri angkat kaki terus keluar. Lps bayi keluar. Ke siku saya, bayi saya peluk dan bayi . Bila tarik tali pusat, melekat. Kami panik. Isteri suh call polis dan mereka sambungkan ke hospital. Pihak hopsital guide untuk mengeluarkan uri.  Dalam 20 minit pihak hospital sampai dan isteri saya di bawa ke hospital. Saya sangat gembira dan tak sabar untuk berjumpa dengan anak saya.

“Anak Encik sindrom Down”.

Jam 9 pagi saya dibenarkan masuk ke  labour room. Saya lihat ramai doktor kerumun isteri. Doktor apa2 ker?  Doktor pertama sehingga doktor kelima mengucapkan tahniah. Akhirnya doktor ke 6 bersuara, “Encik kena terima kenyataan”, masa tu berdarau darah saya. kenapa?

“Anak Encik sindrom Down.” Masa tu saya rasa siling hospital hempap saya. Saya macam tak boleh terima hakikat betul anak saya sindrom Down.

Adik beradik saya 10 orang tak ada seorang sindrom Down. Sedara mara punya lah rama kitaorg tak pun sindrom Down. Jadi saya rasa kenap aAllah, buat saya macam ni. Saya tertanya-tanya, kenapa, kenapa.!

Apabila saya ada perasaan macam tu, tahu tak apa saya buat?. Saya keluar terus  dari  labour room, terus masuk kereta. Bawa kereta, tak tahu tahu nak pergi mana. Tapi dalam fikiran saya, nak jumpa atuk saya. Saya rapat dengan atuk yang menjaga saya sejak kecil lagi. Atuk saya tinggal di Singapora. Bayangkan masa tau tak ada apa-apa saya terus ke jeti. Sampai Skudai baru perasan, yang  saya tak bawa pasport.

Apabila jadi macam ni, saya tak dapat jumpa atuk. Saya pun memberontak. Bila setiap kali buka  telefon.  Semua org kata sabar Anas, Anas kat mane? Semua cari saya. Saya offkan telefon. Saya memang tak nak terima  padangan orang. Orang tak  faham saya. Macam nak baling je telefon tu. Mak saya call dan siapa-siapa pun saya tak suka.

Bila tak dapat masuk Singapura. Saya ke  Desaru. Saya macam menyalah Allah dan  takdir. Masa tepi laut, saya kata, “Ya Allah kenapa zalim buat aku macam ni.”

Dan tiada jawapan itu buat diri saya. Dari hari 1st , saya lari sy ke Desaru, hari kedua ke Kota Tinggi, Melaka dan Port Dickson, saya banyak habiskan masa. Saya sehelai sepinggang ketika itu. Pergi pasar malam atau mall beli baju. Saya nak bersendiri . hari last yang ke 10, saya menginap di salah sebuah hotel di Bangi.

Dapat message dari atuk

Apabila saya on telefon. Saya dapat message daripada atuk.  “Anas atuk nak makan dengan Anas.” ..Ya Allah, atuk di rumah ummi, nak makan dengan anas. Ini right time. Mak saya di kajang, setengah jam je.saya check out. Terus ke rumah mak. Saya lihat atuk mmg kat meja makan. Mak ayah ada mereka diam. Lepas makan atuk cakap dengan saya.

“Atuk nak tanya,  Anas mcm anak tu?.. Inilah masa yang saya tunggu, sebab mak ayah saya ada kat situ. “Atuk saya tak nak dengan anak tu? Habis tu Anas nak buat apa?. “Saya nak hantar dia di rumah kebajikan”. Tpi cara atuk  jawp tu saya rasa mcm nak peluk je atuk sbb dia menyebelahi saya. “Bagus jugak nak hantar ke rumah kebajikan tapi bagi 3 alasan yang kukuh supaya atuk boleh menyebelahi anas. “

Tapi masa tu rasa terbuku hati. Saya pun luahkan

“Atuk saya ni designer fesyen baru, saya buat baju artis dan ramai costumer, ini melibatkan rezeki saya, masa depan saya, saya malu ada anak sindrom Down. Allah tak adil pada saya,”

Atuk kata. “Betul jugak, betul-betul”.

Tapi ini jawapan atuk saya yang saya buat saya insaf. Beliau merupakan iman masjid di Singapore

“Anas, atuk  ni bukan designer. Atuk ni iman masjid je. Atuk ni  hafal Quran. Atuk ni tak confirm masuk syurga. Tapi anak yang kita nak htr ke rumah kebajikan ni , dialah kunci pintu syurga. Entah-entah kita jaga dia, dia yang bawa kita masuk syurga.

“Hidup atuk ni dah separuh di  masjid. Tapi tak confirm masuk syurga . Percayalah tapi jik anas nak masuk syurga  anass jaga anak ini insyAllah.

“Anas, pernah korek-korek tanah jumpa cacing dlam tanah. Saya jwp pernah. Itu cacing  Anas,. Allah cipta cacing hidup bawah batu. Daripada kecil Allah bagi rezeki pada dia, apabila besar, ia boleh membiak bila jumpa pasanagannya. Itu anas hamba Allah yg hidup bawah batu. Tak kan hamba yang dia cipta tak sempurna, dia tak bagi rezeki. Entah-entah kita jaga dia rezeki kita lebih mencurah-curah. Malah kita yang menumpang rezeki dia. (Dan memang pun, itulah yang saya rasakan sekarang. )

“Anas, Anas ker tentukan masa depan. (masa tu saya nak jawab tapi atuk bagi signal  letak tangan kat mulut suruh diam). “Anas, hari esok pun bukan kita yang tentukan. Anas buat baju-baju cantik untuk  artis. Apa yang anas dapat. Dapat tiket untuk red carpet dengan artis tu. Tapi Allah bagi Anas kelebihan buat baju cantik2 utk anak anas  yang nak di hantar ke umah kebajikan, entah-entah dia bagi tiket  untuk ke red carpet ke syurga.” Tersentap saya dengar nasihat atuk saya.

“Cuba Anas tengok cara Allah bagi amanah tu kepada Anas.”

Saya terdiam.

“Allah tak bagi bayi tu kuar pada doktor atau bidan yang sambut. Tapi Allah bagi pada Anas. Allah pilih anak utk  jaga amanah ni. Allah pilih Anas utk sambut bayi tu.”

Saya rasa memang betul apa yang atuk cakapkan. Saya lihat mak ayah menangis. Ya Allah, saya kena cari anak saya

“Terpulanglah pada Anas. Atuk dah cakap pada Anas semua ni. Tugasan dan tanggungjwb atuk dah selesai. Terpulang pada Anas. Jika Anas nk htr ke rumah kebajikan , Anas hantarlah.”

Perasaan tak sabar nak tengok Iman

Selepas atuk memberi nasihat. Hati saya tersentuh. Saya salam atuk dan mak ayah terus keluar. Perasaan ketika itu, memang tak sabar nak jumpa anak. Masuk dalam kereta, hati menggeletar, lutut bagaikan lembik. Saya menangis sebab memikirkan kenapalah saya buat macam ni. Jahatnya saya. Saya mula gerak ke hospital.

Saya  tak  tahu nak cari anak saya dan isteri saya.  Saya tanya nurse. Jumpa doktor kanak-kanak. Mungkin di wad incu, tengok board ada nama isteri dari wad ke wad. Akhirnya jumaa nama isteri saya.

Terus pergi tengok anak. Memang nampak ada saluran tiub pada hidung. Tiba-tiba ada seorang doktor, “you ayah bayi ini. Dah 10 hri saya tunggu you. Utk sign surat utk amik  kebenaran air tulang belakang sebab nak cek kromosom dan genetik dalam badan.”

Kata saya, jika itu yang terbaik saya sign surat itu.   Saya tanya, bagaiman keadaan anak saya dotor. Doktor kata “ Anak you very weak. You nampak tak tiub kat hidung tu. Anak you tak ada tenaga utk hisap susu ibu.  Tiub ini digunakan untuk memastikan susu masuk ke dalam perutnya. Itulah yg buat dia survive hingga sekarang”.

Dan isteri saya memang menunggu saya untuk sign surat itu.

Ya Allah, kesian anakku.

Pegang anak selepas 10 hari

Saya pun pegang anak saya, saya menangis depan anak. Demi Allah saya rasa bersalah, berdosa. Saya nekad, cantik atau buruk saya bersumpah dengan nama Allah , saya akan jaganya.

Esoknya pagi kul 8 saya dapat panggilan dari hospital daripada seorang doktor.  “Encik Anas,  sesuatu miracle berlaku hari ini. Anak  you kardiovaskular (jantung, paru-paru) berfungsi  dengan baik hari ini. Anak you dah buang air bsr, air kecil, anak you dah boleh keluar hari ini.”

Saya terkejut. Ya Allah anak saya tunggu saya 10 hari untuk saya terima dia. Bila hr ke 11, bawa pulang anak. Pada hari yang saya, saya daftar nama anak.

Perubahan hidup selepas kehadiran Iman

Saya dulu seorang yng bangga diri dan sombong. Jika buat fashion show rasa bagus sangat. Bila saya keluar, ada orang ramai tepuk pada saya.  Saya rasa the besT. Boleh buat baju untuk selebrtiti adalah terbaik bagi saya. Namun, apabila Iman hadir, kehidupan saya.

Pada awalnya memang saya boleh terima  Iman, tetapi untuk bawa dia keluar jalan sana sini saya rasa ada perasaan malu dalam diri. Tetapi perasaan malu ini  berubah disebabkan sokongan beberapa selebriti yang menempah baju dengan saya.

Selebriti yang buat saya betul-betul berubah adalah  abang Zainal Abidin. Masa tu ada rancangan mentor. Saya buat baju protegenya. Hari tu, Abang Zainal nak datang kedai. Saya bagi susu anak saya hingga kenyang. Saya letak dalam bilik di butik supaya dia tidur. Alamak artis nak datang rasa malu kan. Tengah buat fitting, tetiba anak saya merangkak, keluar dari fitting.

Sekali Abang zainal, kata “Hey ada baby! Dia dukung dan tak kekok. Dia bagi anak saya main game, anak saya tekan-tekan kemudian baling kat lantai. Saya kata jgn bagi anak saya, anak saya baling lagi. Abg Zainal padang saya, dan bagi lagi tablet pada anak saya, kali ke3 anak saya baling lagi, saya terus pegang  tab tu, saya kata “ Abang jgn bagi anak saya, anak saya ni sindrom down, dia tak tahu apa2.

Abg zainal pusing pada saya, dan berkata, “Tahu tak abang ni siapa,” Abg kan legend, artiss hebat, “Salah tu, abang ni Duta Kanak-Kanak Down Sindrom. Anas, jangan malu, jgn ada keraktor mcm ni. Kena  berubah. Patutnya bangga ada anak mcm ni. Kena tonjolka kehadapan. Bermula dari situlah saya hantar anak ke Persatuan Sindrom Down Malaysia.

Isteri saya bekerja. Jadi memang anak ni saya uruskan sebab bekerja sendiri. Hantar rumah pengasuh tak lama sebab mereka tak boleh handle anak macam ni.  Begitu juga kisah dengan kak Sharifah Shahora, anak saya rentap rambut palsunya lepas shooting. Saya jelaskan yang anak tentang anak saya.

“Anas akak faham, dia budak. Takpe biarlan, ni anak syurga. Jika nampak orang, tak perlu explain.”  Beberapa artis terkenal turut memberi nasihat dan kata-kata semangat kepadanya termasuk Era Fazira dan Zaina Zain.

Alhamdulillah rezeki saya semakin bertambah selepas kehadiran Iman.

Antara busana ciptaan digayakan  artis antaranya  Amalina , Ramlah Ram, Siti Nordiana, Noralbaniah dan Shima.

Sumber: Fb Anas Abdullah / Insta: anasabdullah.kl


“Mak Didik Anak-Anak Jadi Soleh Solehah. Jangan Lupa Hadiahkan Mak Doa, Baca Quran Banyak-Banyak..”- Pesan Ibu Ustazah Norhafizah. Sebaknya!

Cukup tersentuh hati tatkala membaca bait-bait kata yang ditulis oleh Datuk Dr Usatazah Norhafizah Musa menerusi kapsyennya di laman instagram semalam.

Berkongsi cerita dan ucapan ketika sambutan Family Day keluarga Haji Musa Dan Hajjah Meriam, menurut Ustazah Norhafizah, setiap teguran dan pesanan orang tuanya disampaikan penuh hikmah dan kasih sayang.

Mak dan Abah menikmati usia yg penuh barakah, inshaaAllah dan ameen ya Rabb…mak dan abah melihat taqdir hidup anak2….mak dan abah kaya dengan ilmu dan pengalaman Alhamdulillah…kurniaan Allah.

Mak abah tenang menjadi pemerhati anak cucu…teguran disampaikan dgn penuh hikmah dan kasih sayang…..ucapan mak pendek sahaja di Family Day Keluarga Haji Musa dan Hajjah Meriam…..

” Mak tak tahu bagaimana hidup mak di alam barzakh nanti….mak didik anak2 mak jadi soleh solehah..anak cucu doakanlah mak …bantulah mak…jgn lupakan mak…bukan sehari dua saja ingat mak…tapi biarlah selamanya…hadiahkan mak doa…baca quran banyak2…beramal soleh…..”

Pesan abah pula….” Alangkah nikmatnya dapat masuk syurga firdaus….kita semua masuk….syurga ada 8 tingkatan…syurga firdaus yg hebat ni macam dlm cermin kaca yg boleh dilihat dari dalam ke luar atau luar ke dalam….jgn nanti ada yg duduk di dalam …melihat ada antara kita yg duduk di luar begitu juga sebaliknya…”…..

banyaknya tazkirah family day…belum lagi tazkirah maklong…pakteh..maklang…Alhamdulillah…addin annasihah. Sayang semua kerana Allah,” kongsi Datuk Dr Norhafizah Musa menerusi kapsyennya.


Rupanya Jika Selalu Minta Nasihat Isteri Adalah Petanda Suami Makin Sayang

Pastinya setiap isteri inginkan suami yang menyayanginya sehingga akhir hayat. Sikap suami yang sering memberi kebahagiaan kepada isteri akan membuatkan rumahtangga harmoni.

Namun, ada suami yang sukar untuk melafazkan dengan kata-kata untuk menyatakan kasih sayangnya kepada isterinya. Bagaimanapun, melalui tingkah laku suami, para isteri boleh mengenal pastinya. Berikut tanda yang menunjukkan suami amat mencintai anda.

TANDA SUAMI SAYANG ISTERI

1. Suami biarkan isteri memilih
Ramai tidak perasan tanda yang ini, iaitu salah satu tanda suami sayang isteri yang paling penting. Jika memilih corak dan
warna langsir, suami akan minta isteri pilih dan buat keputusan. Jika ingin beli peti sejuk baru, suami juga akan serahkan pada isteri.

2. Suami ringan tulang, rajin bantu isteri
Namun saya perasan, pada masa-masa yang terhad di rumah inilah dia akan cuba membantu saya mengemas rumah, basuh
tandas, basuh baju (masukkan kain dalam mesin sahaja tapi tetap bermakna), jaga anak dan lain-lain. Dia akan lakukan semua kerja yang biasa saya lakukan tanpa disuruh oleh saya. Walaupun suami jarang mengucapkan ucapan cintanya pada saya tetapi saya tahu pertolongan ikhlasnya itu sebenarnya salah satu cara untuk dia menunjukkan yang dia ambil berat
tentang saya.

3. Suami meminta nasihat dari isteri
Apabila suami anda meminta pendapat atau nasihat dari anda, itu bukan sahaja menunjukkan perasaannya kepada anda tetapi dia juga mahu anda tahu yang dia percayakan anda dan perlukan bimbingan anda.

4. Suami pegang tangan isteri
Inilah tanda suami sayang isteri, yang tidak perlu disorokkan. Tidak kira di tempat awam atau anda berdua berada di rumah, apabila suami memegang tangan anda, dia sebenarnya sedang mengucapkan ‘saya sayang kamu‘. Percaya atau tidak, pegangan tangan adalah ungkapan paling mudah untuk cinta sejati. Ia adalah sentuhan fizikal tanpa ada rangsangan hubungan intim dan cara paling mudah si suami menunjukkan perasaan hatinya.

5. Suami shopping untuk isteri
Samada dia membeli-belah bersama dengan anda atau dia membeli sesuatu untuk anda semasa di dalam perjalanan pulang ke rumah. Jika suami anda bersedia untuk shopping till he drop, ketahuilah itu antara tanda yang dia benar menyayangi anda.

6. Sudi menjadi pendengar setia
Terangguk-angguk bila isteri bercerita tentang perkara seharian. Tambahan lagi jika ada gosip hangat di pejabat, yang panas seperti baru keluar oven. Walaupun telefon bimbit masih di tangan, suami masih lagi mendengar tanpa mencelah.

7. Senyuman manis suami
Masih ingat lagi senyuman pertama saat pertama kali anda dan suami bertemu? Bagaimana senyuman itu memberi impak besar di dalam hidup anda. Impak senyuman sama seperti pegangan tangan. Senyuman yang ikhlas mempunyai kuasa
melembutkan hati seseorang. Kenang kembali saat-saat manis berdua bersama. Setiap kali dia senyum kepada anda, sebenarnya dia sedang menyatakan ‘saya sayangkan kamu’ tanpa kamu sedar.

8. Apabila suami ikhlas dalam memberi
Sesuatu itu mungkin dari bentuk hadiah, pujian atau pun pandangan yang penuh dengan kasih sayang. Apabila suami anda mengambil masa untuk memberi sesuatu untuk anda, itu adalah isyarat yang menunjukkan hanya anda di fikirannya. Hadiah tersebut mungkin kesukaan anda dan mungkin juga tidak. Kata-kata sayang tidak perlu dilafazkan melalui kata-kata. Pandang tepat ke mata suami anda dan selami hatinya. Anda akan dapat jawapannya di situ


“Menjaga Kamu Satu Hikmah Bukan Beban.” Warkah Dari Anak Tahfiz & Wang RM5 Buat Doktor Ni Sebak!

Setiap hari pasti ada sahaja  kisah baik golongan tabligh mahupun anak-anak tahfiz yang diangkat dan dikongsikan oleh petugas kesihatan di negara kita. Rata-rata menyifatkan cukup terhatu dan Tersentuh hati dek keluhuran hati serta sikap tenang golongan ini tatkala di uji dengan Covid-19.

Walaupun sedar akan risiko virus berkenaan namun mereka tetap tenang dan sabar. Tidak sedikit pun terungkap  rungutan jauh sekali melawan atau memarahi doktor dan petugas kesihatan lain sepanjang ditahan di wad.

Bahkan wad di hospital digambar seperti surau atau masjid di kawasan Perumahan kerana setiap hari alunan bacaan ayat suci Al-Quran  tak lekang dek telinga. Belum lagi solat hajat, tahajud serta tahlil yang dilakukan mereka membuatkan sejuk mata memandang.

Tersentuh hati … warkah dr anak tahfiz yg dikuarantin disini … siap bg rm5 utk doktor.

Terima kasih nak … menjaga kamu adalah satu hikmah …bukan beban. Perangai baik tuturbicara yg sopan. Mulut sentiasa menyebut terimakasih. Walau berhimpit 24 org sedewan… tidur atas tilam ..takde aircond pun … sentiasa senyum bila jumpa.

Tiap hari alunan alQuran terdengar didewan … malam jumaat siap bertahlil bersolat hajat … siap dititipkan doa utk doktor smoga doktor sentiasa murah rezki dan dikurniakan kesihatan yg baik….

Siap nk doakan doktor ditambah anak lg… cukuplah nak..insya allah 2 aje skg😘

Tq nak …. doktor doakan kamu smua sentiasa dilindungiNya …


Jangan Cari Salah Orang Untuk Tutup Salah Sendiri. Deep Perkongsian Ni!

Setiap antara kita memang tidak sunyi daripada melakukan kesalahan. Sama ada terhadap pasangan, keluarga, jiran-jiran dan orang yang sering berhubung dengan kita. Kadang-kadang kesalahan yang dilakukan tanpa sedar telah mengguris hati mereka.

Apatah lagi bila dengan nyata selalu mencari kesalahan orang lain terhadap diri, tentu sahaja hidup ini tidak akan tenang. Alangkah baiknya, andai sifat memaaf dan memohon maaf sentiasa ada dalam diri kita. Pasti hubungan dan komunikasi kita menjadi lebih baik dan dipandang mulia.

Ikuti perkongsian ini agar dapat mendidik diri kita untuk menjadi insan yang lebih baik dalam aspek hubungan sesama manusia. Jom semak.

Mengaku Salah Sifat Yang Mulia

Hari-hari kita buat salah dengan Allah. Hari-hari pula kita merintih merayu supaya Allah ampunkan dosa kita. Tanpa rasa jemu. Tanpa rasa malu.

Namun, itu tak sesekali menjadikan kita manusia hina. Bahkan kita jadi lebih mulia. Bahkan ia mengangkat darjat dan martabat kita di sisiNya.

Ada kala kita buat salah dengan manusia secara spesifik. Kita kena cepat-cepat minta maaf dan mengaku salah kita. Takut nanti tak sempat. Takut nanti ada salah seorang daripada kita yang mati dulu.

Jangan dipelihara rasa sombong dan ego kita. Beralahlah walaupun ada kalanya kita bukanlah puncanya pun. Itu akan memulihkan hubungan kita yang mungkin retak jika dibiarkan berlama-lama.

Terkadang juga kita buat salah dengan manusia secara umum. Tambah pulak kalau kita ni figura masyarakat, selebriti, ahli politik dan tokoh agama.

Usah dibelit-belit lagi jika ternyata memang ianya salah kita. Usah dicari-cari dalil dan dalih untuk membenarkan tindakan kita. Sehingga kita terpaksa berbohong ke sini dan ke sana.

Yang salah itu salah. Walau macamana caranya sekalipun kita berusaha untuk justify, ia tetap salah.

Rendahkan diri. Rendahkan hati.

Jangan cari salah orang untuk tutup salah sendiri. Sampai tergamak tuduh orang sana sini. Hingga tak tersedar boleh jadi fitnah dan caci maki.

Jangan salah guna ayat Al-Quran untuk kepentingan diri. Tafsir dan hurai ikut sedap hati. Reka dan tokok tambah fakta ikut nafsu. Itu namanya menjual ayat-ayat Allah dengan harga yang murah.

Jangan petik hadith Nabi SAW untuk sokong kelemahan diri. Konar jugak supaya kena dengan kita dan selera kita. Selongkar jugak sampai tak kira dah hadith tu apa statusnya. Ini memang perbuatan terkutuk lagi terkeji.

Mengaku salah. Minta maaf. Jangan diulang lagi. Itu saja caranya.

Orang yang suka mengaku salah, itu orang hebat. Hebat dunia, hebat akhirat.


“Kayanya Ayah, Bulu Gold.” Tomok Kongsi Keterujaan Anak-Anak Lihat Jambang Warna ‘Emas’, Buat Ramai Terhibur!

Anak-anak penyeri kehidupan suami isteri, walaupun karenah masing-masing boleh buat pening kepala, tetapi ia juga boleh menghilangkan segala rasa penat, duka dan masalah yang ada.

Melihatkan kebahagiaan keluarga kecil penyanyi Tomok ini membuatkan ramai yang kagum. Lebih-lebih pasangan ini memiliki anak-anak yang comel dan cerdik. Ada-ada sahaja perkongsian dari Tomok mahupun isteri yang membuatkan ramai kagum dan tak kurang yang terhibur.

Terbaru, Tomok berkongsi satu video bersama anak-anaknya. Dalam video tersebut kelihatan dua anak lelaki Tomok, iaitu Arrianshah Akid dan Andrashah Iman sedang membelek-belek jambang yang tumbuh di wajah Tomok.

Apa yang melucukan adalah, wajah mereka cukup teruja apabila menjumpai sehelai bulu jambang yang berwarna ala-ala keemasan.

Masing-masing menjerit kegembiraan kononnya si ayah kaya kerana memiliki bulu jambang berwarna gold itu.

Perkongsian tersebut membuatkan ramai terhibur. Malah ada yang bergurau mengatakan selepas ini Tomok boleh jual bulu jambang emas itu.


Pancing Mengena! ‘First Time’ Pegang Joran, Yusuf Berjaya Tangkap 3 Ikan Besar Tuntut Ilmu Dari Achey

Siapa yang pernah memancing, mesti tidak akan jumpa ‘jalan keluar’ daripada hobi tersebut. Dek kerana pernah bermain permainan memancing, anak kepada pelakon hebat, Hairul Hazreen iaitu Yusuf Iskandar meminta ayahnya untuk pergi memancing secara nyata.

Dek kerana keinginan anak lelakinya itu, Hairul mengajak Achey untuk menemani mereka. Dalam video yang dimuat naik, Achey menerangkan satu persatu langkah bermula dari memasang umpan sehinggalah cara menarik joran sekiranya umpan mengena.

Yang menarik perhatian dalam video tersebut, cara Achey untuk berkomunikasi dengan yusuf dalam bahasa inggeris dengan mengulang ayat ‘this one this one’.

Malah, video tersebut turut merakamkan detik gembira sebagai bukti Yusuf yang berjaya menangkap ikan yang besar sambil melompat riang.

“@theyusufiskandar bagi tau daddynya, dia nak rasa macam mana memancing nak dpt ikan, Jadi hari ni genap seminggu daddy dia dah opration lutut ACL Inilah video buat kali pertama Yusuf belajar mancing.

“Thank you @acheykintangkintung layankan anak aku & tq hadiahkan dia satu set rod “lucky” bak kata Yusuf.

“Yusuf inilah video / kenangan first time kamu mancing dalam hidup kamu yg kamu teringin sgt nak try selepas kita berlatih main game Doraemon fishing game je, sampai nak sgt try real fishing” tulisnya.

Meninjau di ruangan komen, rata-rata merasa lucu melihat kegigihan Achey yang bercakap dalam bahasa Inggeris dengan Yusuf. Malah, ada juga seakan ‘warning’ pada Yusuf bahawa aktiviti memancing ini bila sekali sudah terpengaruh, tak boleh keluar.


Tak Dapat Cuti Raya, Sebab Kerja. Pasangan Doktor Ni Kongsi Pengalamannya!

Tidak dinafikan tidak semua berpeluang untuk bercuti bagi meraikan Hari Raya bersama keluarga. Ada yang terpaksa bekerja atas dasar menunaikan tanggungjawab kepada masyarakat dan negara.

Ini sebagai mana sedikit pengalaman yang pernah dilalui oleh pasangan doktor muda ini iaitu Dr. Sophia Yuhanis, 32 tahun bersama  suaminya Dr. Mohd Rais Mokhtar @ Roselly,32 tahun.

“Menyingkap pengalaman dalam bidang perubatan sebelum ini, boleh dikatakan pengalaman kami tidaklah sehebat doktor-doktor pakar di luar sana yang telah lama berkhidmat dengan hospital kerajaan.

“Pada awal pembabitan dalam bidang ini, saya dan suami terlebih dulu menjalani latihan sebagai ‘houseman’ di Hospital Umum Sarawak dan Hospital Ampang selam dua tahun.

“Selepas itu saya menyambung tugas sebagai pegawai perubatan di Hospital Dungun, Terengganu dan menjawat jawatan sebagai doktor bius di Hospital Sungai Buloh dan suami pula doktor di bahagian wad perubatan dalaman.

“Ketika bertugas di Hospital Sungai Buloh adalah paling mencabar. Jumlah pesakit jauh lebih ramai berbanding hospital yang saya pernah berkhidmat sebelum ini. Apabila hospital sentiasa penuh, sudah pasti warga kerja termasuk doktor, jururawat medical asistant, pembantu am, kerani, pengawal keselamatan sentiasa silih berganti secara 24 jam bekerja. Kami bekerja tanpa mengira waktu siang ataupun malam malah hujung minggu pun kena bertugas.

“Dan saya ingat lagi ketika di Hospital Dungun, saya kena berkhidmat di Hari Raya. Walaupun beraya di hospital bersama pesakit, kami tetap juga meraikan Lebaran seadanya dengan membawa hidangan seperti ketupat, lemang dan kuih muih di tempat kerja,” terang Dr Sophia yang juga ibu kepada 3 cahaya mata ini dengan tenang.

Turut diakui oleh suami yang ada di sisi sambil menambah bicara, “ Apatah lagi bila menyentuh bab cuti Raya, ada sistem giliran. Jika tahun ni dapat cuti, tahun hadapan tak dapatlah.   Makna cuti Raya bagi doktor bukannya cuti panjang hingga seminggu lamanya, sekadar sehari dua sahaja.

“Kena bertugas oncall ketika Raya pun adalah perkara biasa yang dilalui oleh sesiapa pun bergelar doktor. Anak-anak dan ahli keluarga harus faham dengan tuntutan kerja sepertinya ini. Jika bertugas oncall maka saya atau isteri tidak dapat turut serta bersama sanak saudara untuk melakukan amalan ziarah di Hari Raya,” ujar Dr. Mohd Rais  graduan dalam bidang perubatan di Cyberjaya University College of Medical Sciences (CUMCS) dengan jujur.

Berbicara tentang persiapan raya tahun ini,  bagi pasangan doktor ini juga tidak jauh bezanya. Tetap memilih untuk bergaya sedondon.

“ Saban tahun bila tibanya raya, boleh dikatakan sayalah yang akan menentukan tema warna untuk digayakan pada tahun tersebut. Daripada pakaian anak hinggalah saya dan suami, semua saya uruskan. Alhamdulillah suami bukanlah jenis memilih dalam bab warna dan fesyen, jadi memudahkan saya untuk buat perancangan. Apa yang suami tahu semuanya sudah ready.

“Pada tahun ini kemeriahan merai lebaran lebih teruja kami rasakan apabila anak-anak semakin pandai bergaya. Puteri sulung Zara Humaira, 5, Sara Raissa, 2 dan Lara Yasmeen, 8 bulan seakan tidak sabar untuk menggayakan enam  pasang baju raya yang disediakan bagi menceriakan raya tahun ini,” ujar Dr.Sophia lagi sambil tersenyum manis.

Beralih tumpuan

Tempoh pengajian yang panjang, persekitaran kerja yang mencabar dan penuh tekanan membuatkan kerjaya doktor memerlukan banyak pengorbanan. Bukan sahaja tenaga malah masa bersama keluarga dan anak-anak.

Ini adalah persepsi biasa yang wujud di kalangan kita apabila bercakap mengenai kerjaya sebagai seorang doktor. Pun begitu, setelah  bergelumang dengan cabaran siapa sangka kini kedua-duanya berjaya menjadi pengasas Klinik Dr Sophia Y di Desa Alam, Shah Alam.

“Saya akui, pilihan untuk menjadi doktor kecantikan sudah tertanam sejak kecil lagi di dalam hati saya.  Alhamdulillah ibu, Raja Ruziah menyokong pilihan saya sejak belajar di dalam bidang perubatan lagi hingga kini,’ jelasnya lagi.

Manakala diajukan persoalan impian dan harapan Dr. Mohd Rais, lain pula sasarannya.

“Jujur saya akui, setelah adanya klinik sendiri  masa lebih banyak bersama keluarga. Dan ini sangat-sangat berbeza keadaannya sebelum itu.  Pun begitu, minat yang mendalam dalam bidang perubatan mendorong saya untuk  menyambung pelajaran untuk bergelar doktor pakar,” ujarnya lagi dengan penuh bersemangat di akhir perbualan.

Sumber : Majalah Keluarga Isu Jun 2018.


DG Hisham Tegur Noh Salleh Bawa Imej Tidak Baik Ketika Buat Catwalk!

Jika sebelum Noh Salleh pernah menjadi tumpuan apabila selamba menghisap rokok elektronik ketika ditemu bual media, terkini penyanyi berusia 37 tahun ini sekali lagi mengulangi sikap sama apabila memegang sebatang rokok ketika membuat kemunculan di pentas peragaan Minggu Fesyen Kuala Lumpur 2022 (KLFW2022).

Aksi penyanyi ini yang memegang sebatang rokok meskipun tidak dinyalakan tidak disenangi ramai pihak kerana umum mengetahui tabiat merokok bukan amalan baik untuk kesihatan selain perbuatan itu dilarang di tempat awam.

Ekoran tindakan tersebut bukan sahaja netizen mengecam malah telah mendapat perhatian Ketua Pengarah Kesihatan, Tan Sri Dr Noor Hisham Abdullah.

Teguran mengenai isu terbabit dibuat di akaun facebooknya bagi menunjukkan betapa dirinya memandang serius isu berkaitan artis yang menampilkan perilaku seperti merokok atau menghisap vape di khalayak ramai.

Kementerian Kesihatan Malaysia (KKM) memandang serius terhadap isu berkaitan artis yang menonjolkan tingkah laku seperti merokok dan menghisap vape di khalayak ramai dan di pentas persembahan. Perbuatan ini menunjukkan contoh yang tidak baik kepada masyarakat sekeliling terutama kepada kanak-kanak dan remaja. Dari sudut kesihatan, perbuatan merokok atau menghisap vape sememangnya mendatangkan kemudaratan baik kepada perokok dan orang di sekeliling mereka.

Sebagai seorang selebriti, tingkahlaku mereka sentiasa diperhatikan oleh masyarakat dan akan menjadi ikutan. Oleh itu, sebagai selebriti mereka mempunyai tanggungjawab untuk menunjukkan tingkahlaku yang baik yang boleh menjadi teladan kepada masyarakat.

Ini juga adalah selaras dengan hasrat KKM untuk membentangkan Rang Undang-undang Kawalan Produk Tembakau dan Merokok 2022 supaya kawalan terhadap produk merokok secara komprehensif dapat dilaksanakan bagi mengekang masalah merokok di kalangan masyarakat Malaysia.

*KKM menyeru setiap lapisan masyarakat termasuk artis dan selebriti untuk membantu usaha KKM bagi memastikan perbuatan merokok dapat dijadikan sebagai satu budaya yang tidak diterima lagi dalam kalangan masyarakat*


“Nak Bertegas Sangat Dengan Isteri, Apa Yang Kita Dapat?”- Suami Ni Bagi Pesanan Untuk Jadikan Renungan!

Tidak dinafikan sikap tegas amat diperlukan oleh seorang lelaki yang bergelar suami untuk memimpin rumah tangga ke arah yang lebih baik, bukan sahaja untuk kebahagiaan di dunia malah hingga ke jannah.

Pun begitu, seorang suami perlu faham tegasnya peribadi bukan bermaksud dengan sesuka hatinya boleh melakukan  kekerasan kepada pasangan. Hal ini jika berterusan, akhirnya boleh menjadi penyebab  hubungan suami isteri tidak serasi dan tidak bahagia.

Berkongsi pandangan tentang ketegasan dalam rumah tangga, seorang suami ini turut melontarkan soalan di media sosial kepada lelaki bergelar suami untuk sama-sama renungkan; kalau kita bertegas sangat dengan isteri, apa yang kita dapat?

Penulisannya mendapat perhatian warganet dan ini perkongsiannya, bersama renung-renungkan.

Adil Pada Isteri
Tak bagi dia cari pendapatan sendiri, tak bagi dia balik kampung, tak bagi dia berbakti kepada orang tua dia…itu tak boleh , ini tak boleh. End up, isteri kita tak happy, layanannya juga tak mesra.

Hidup berumahtangga ni adalah tentang menggembirakan kedua-dua belah pihak…suami happy, isteri happy…kalau suami ja happy, isteri rasa stress, tension, maka itu bukanlah kehidupan rumahtangga yang bahagia.

Kita yang jadi suami ni bersikap tak adil kepada isteri.

Tak adil sebab kita hanya mementingkan perasaan sendiri, emosi sendiri, fikiran sendiri tanpa memikirkan apa yang ada dalam hati isteri…kita menafikan atau tak bagi kelonggaran untuk apa yang dia perlu buat atau mahu buat.

Tegas Bertempat

Nak bertegas boleh, tapi bab akhirat.

Bertegas suruh dia tutup aurat, bertegas suruh dia solat, bertegas suruh dia jaga pergaulan dan perbuatan…bertegas bab ni adalah perbuatan yang baik sebab ini hak kita sebagai suami, ini tugas kita sebab Allah suruh pelihara keluarga kita daripada api neraka dan kita buat semua tu untuk nak selamatkan mereka.

Tapi kalau dia nak berniaga, dia nak bekerja, dia nk balik kampung, dia nak berbakti kepada orang tuanya, dia nak tolong adik beradiknya, maka gunakanlah perikemanusiaan ataupun ehsan.

Longgarkan, bagi kebenaran, bagi sokongan…nampak biasa, tapi kalau kita ni mampu bertolak ansur akan bab ni, mampu bertoleransi, maka isteri akan lebih hormat dan gembira bila bersama kita.

“Kehidupan rumahtangga bukan tentang suami semata-mata…”
Renung-renungkan…


Jadilah Ayah ‘Cinta Pertama’ Dalam Hidup Anak Perempuan. Begini Langkahnya Perlu Buat!

Mencungkil rahsia untuk seorang ayah menjadikan dirinya sebagai  ‘cinta pertama’ buat anak perempuannya, pastinya ia cukup menarik untuk difahami.

Oleh itu, ikuti tip yang dikongsikan oleh Akhi Fairuz Al-Jengkawi.

Macam mana ya untuk ayah menjadi ‘cinta pertama’ dalam hidup anak perempuan? Baik, mari saya kongsikan dalam posting ini.

1. Sebaik-baiknya ia perlu bermula dari awal, ketika bayi berada dalam rahim ibu, walau kita masih belum tahu jantinanya. Bacalah Al-Quran, berkomunikasi dengan bayi dan ucaplah kata-kata yang baik pada anak, juga pada isteri.

2. Bila anak ini dilahirkan, azankan di telinganya. Tak cukup dengan itu, si ayah harus belajar bagaimana untuk membasuh uri anak dan menanam ‘kembarnya’ itu.

3. Walau badan anak masih lembut, si ayah belajarlah untuk mandikan anak. Kena beranikan diri. Basuh berak anak jangan lupa. Jangan sekadar sental dengan tisu basah, basuh juga ia dengan air paip. Takkan nak harapkan mak mentua atau isteri yang tengah berpantang tu.

4. Bila anak berusia 7 hari, mohon si ayah cukur rambut bayi. Beli je mesin gunting rambut di Mr DIY. Kemudian, cukurkan. Senang. Jangan beri alasan takutlah, kepala bayi lembutlah, rasa gelilah, eh, macam-macamlah. Anak kita tu, berilah servis yang terbaik ya.

5. Bila anak selesai menyusu badan, bersambung pula dengan susu formula, ayah tolonglah belajar buat susu anak. Tak tahu, belajar.

6. Tapi iyalah, bila anak dah mula minum susu botol, mulalah jam 2 3 pagi dok merengek suruh buat susu. Jadi, janganlah pergi kejut isteri untuk buatkan. Ayah bangunlah tidur, bancuh susu dan beri pada anak. Dapat pahala tau.

7. Bila anak dah besar sikit, selalulah peluk mereka. Cium dahi, pipi, tangan dan ubun-ubun anak. Mereka akan rasa disayangi oleh seorang ayah.

8. Sebelum anak pandai untuk gosok gigi dan mandi sendiri, si bapa haruslah uruskan benda tu. Gosokkan gigi mereka, jirus dan sabunkan. Anggap saja ia satu khidmat yang kita beri untuk membantu isteri di rumah.

9. Sikatkan rambut anak perempuan kita selepas mandi. Belajar bagaimana nak ikat rambut mereka. Memang susah, dia lari sana sini. Ah, kau pandai-pandailah kunci pergerakan depa. Kahkah

10. Orang perempuan suka dipuji, maka pujilah anak perempuan kita selalu. Jangan kedekut untuk cakap comellah anak ayah, cantiklah anak ayah, bagi pickupline ke, apa sahajalah. Yang penting, kata-kata pujian.

11. Bila kita peluk anak, jangan lupa cakap, abi sayang Aya. Buatlah setiap hari. Dan ajar anak kita tu cakap benda yang sama. Aya sayang abi! Oh ya, Aya tu anak saya, Aya Sophia. Hehe

12. Ayah dan anak perempuan perlu ada chemistry. Maksud saya, kena pandai masuk ketika mereka bermain. Sebagai contoh, bila dia naik atas badan kita, maka jadilah kuda. Bila anak main masak-masak, kita cubalah buat-buat rasa masakannya walau tak ada apa-apa yang dia suap pada mulut kita. Gunalah imaginasi untuk mewarnai imaginasi anak kita. Jangan dok ralit main game je.

13. Tonton kartun kegemaran mereka bersama-sama. Bab ini saya suka. Upin Ipin saya tengok bersama mereka, Boboiboy, Ejen Ali, Ultraman, Doraemon, Omar Hana, Didi & Friends dan lain-lain. Err, sebenarnya bapak yang lebih suka, bukan anak. Kahkah

14. Ayah dan anak perempuan kena ada trademark. Sebagai contoh, high five ke, fist bumb ke, macam Baymax dalam Big Hero 6, fist bumb Neuro Style dalam Ejen Ali ke, colek ibu jari ke, macam-macamlah yang boleh dibuat.

15. Bila anak dah pandai bercakap, jadilah pendengar yang baik. Mendengar dengan penuh minat apa yang anak kongsikan, ceritakan, aduan dan sebagainya. Tunjukkan yang kita prihatin dan mendengar apa yang mereka katakan. Bukan anak cakap, mata kita dok mengadap phone layan group wassap. Anak perempuan ni paling banyak bertanya ketika usia mereka 4 dan 5 tahun.

16. Ayah kena sentiasa berkomunikasi dengan anak. Tanamkan persoalan akidah pada anak, bercerita, kongsikan kisah-kisah Nabi, wanita-wanita hebat dalam Al-Quran, ajarkan doa dan baca Al-Quran.

17. Si ayah wajib berkongsi pada anak-anak, berkenaan private part, sentuhan selamat dan tidak selamat, menjaga aurat, soal akil baligh anak perempuan dan isu-isu melibatkan kesihatan reproduktif. Ia tanggungjawab bersama suami dan isteri.

18. Jangan lebih-lebihkan antara anak lelaki dan perempuan. Layan sama rata. Tolong sangat jangan banding-bandingkan sesama mereka. Kata-kata tengok abang kau tu rajin, kau bodoh. Tengok akak kau tu, belajar pandai, kau macam tu jelah result. Anak amat benci kata-kata ini. Tukar kepada perkataan yang lebih baik, “anak ayah semua pandai. Yang membuat kalian berbeza adalah usaha serta sikap tidak berputus asa. Keep it up! Jom sama-sama berjaya. Kita bantu membantu satu sama lain.” Kerja rumah bagi sama adil. Jangan lagi berpegang kerja dapur tu kerja orang perempuan. Kerja lelaki dan perempuan sebenarnya. Didik dari awal.

19. Bila anak perempuan ini meningkat usia remaja, ketika itu mereka akan rasa bapanyalah lelaki paling baik, kacak, prihatin, pendengar yang baik dan boleh berkongsi cerita. Maka, mereka tak akan sewenang-wenangnya beri cinta pada lelaki tah mana-mana yang dia jumpa di sekolah, dalam internet atau tepi jalan. Mereka tak akan pilih lelaki selekeh untuk menjadi pasangan hidupnya.

Saya rasa cukup 19 point ini. Semoga bermanfaat untuk kita semua. Moga kita menjadi bapa-bapa yang disayangi anak perempuan dan lelaki. Amin.

Kau tahu kawan, salah satu punca berlakunya kes cabul seorang bapa kepada anak perempuanya adalah disebabkan si ayah tidak berperanan sebagai seorang bapa. Beliau bertindak sebagai diktator di rumah dan mahu anak takut padanya.

Sejak anak perempuan ini kecil, langsung tak disentuh, dipuji, dimandi, disuap makan dan dibelai. Bila anak ini dah akil baligh, dah besar, tumbuh payu dara dan sebagainya, si jantan ini akan melihat anak dengan ‘pandangan’ yang lain. Tak rasa itu adalah anaknya.

Minta dijauhkan. Nauzubillah.


“Abang Dah Marah Ibu Dik” Bergaduh Sebab Telefon, Abang Bomba Ni Berjaya Pujuk Kanak-Kanak Dari Terjun Tingkat 19

Hanya kerana sebuah telefon bimbit, seorang kanak-kanak hampir terjun dari luar tingkap rumahnya di tingkat 19, sebuah apartmen di Larkin, Johor Bahru.  Difahamkan insiden mencemaskan itu berlaku apabila kanak-kanak tersebut berkelahi dengan ibunya.

Memetik laporan Harian Metro, kejadian berkenaan berlaku sekitar 4.01 petang semalam selepas pasukan Bomba menerima panggilan kecemasan.

Ketua Balai Bomba dan Penyelamat Larkin, Suhaimi Jamal berkata, seramai 19 anggota bersama dua jentera membantu menyelamatkan kanak-kanak terbabit yang berada luar tingkap tanpa jeriji di belabas bangunan.

Pihak Bomba membuat persiapan menyelamat dengan menggunakan tali di tingkat 20 dan ‘air cushion’ di tingkat bawah,” katanya.

Sementara itu, menerusi sebuah video dimuat naik di media sosial, seorang pegawai Bomba, Ismarulnizam Isnin cuba berbual dan memujuk mangsa masuk ke dalam.

“Abang dah marah ibu dik, tinggi ni dik. Jom abang belanja.

“Ibu marah adik sebab ibu sayang,” kata Bomba itu.

Anda boleh lihat rakaman video tersebut di bawah:

Menerusi ruang komen, rata-rata melahirkan rasa syukur apabila kanak-kanak itu berjaya diselamatkan. Malah rata-rata memuji cara anggota bomba itu memujuk kanak-kanak tersebut.

Gara-gara bergaduh dengan ibu kerana penggunaan telefon, seorang kanak-kanak perempuan berusia 10 tahun nekad keluar melalui tingkap rumah dan duduk dibelabas seluas 0.6meter, tingkat 19.Kejadian berlaku di Apartment Season, di Johor bahru petang tadi.Ketua Balai Bomba dan Penyelamat Larkin, Timbalan Penguasa, Suhaimi Jamal berkata, pihaknya menerima panggilan berhubung kes seorang kanak-kanak perempuan berada diluar bangunan tingkat 19, kira-kira jam 4.10 minit petang.Sepasukan anggota penyelamat bergegas ke lokasi kejadian untuk mengambil langkah bagi menghadapi kemungkinan kanak-kanak berkenaan terjun.Pasukan penyelamat turut menggunakan tali di tingkat 20 dan menyediakan kusyen angin di tingkat bawah. Pada masa yang sama seorang pegawai, Ismarulnizam Isnin cuba memujuk mangsa.Selepas 15 minit usaha memujuk dilakukan, akhirnya mangsa menghulurkan tangan dan masuk semula ke dalam rumah.Mangsa kemudiannya di bawa turun dan diserahkan kepada pihak polis untuk tindakan lanjut.Sumber : Buletin TV3#Inforoadblock

Sumber: harian Metro & Gempak


“Umur 10 Hari Dibedah & Dua Kali Jalani Kemoterapi.” Bayi 8 Bulan Derita Kanser Di Mulut, Bapa Jual Popcorn Tampung Kos Rawatan.

Umurnya baru 8 bulan. Namun si kecil ini menerima dugaan yang cukup berat. Sejak lahir ada ketumbuhan di dalam mulut si kecil bernama  Ainul Mardiah Binti Ahmad Safiuddin ini. Dan kini ketumbuhan itu sudah merebak. Doktor mengesahkan Ainul menghidap kanser ‘Germ Cell Tumor’.

Berat Ainul makin susut sejak beberapa hari ini, dia sudah pun menjalani rawatan kimoterapi di HKL. Namun yang menyedihkan sekarang ketumbuhan ni sudah merebak dan keluar terus dari mulutnya.

Ibu bapanya tidak berputus asa dan mencari jalan untuk menampung kos rawatan dengan ubat-ubatan Ainul sehinggakan si ayah terpaksa melakukan  beberapa kerja termasuklah menjual popcorn.

Ibu bapa mana yang tak sayang anak kan. Berat kita yang memandang..berat lagi si ayah dan ibu yang memikul.

“Doakan semoga Ainul Mardhiah terus kuat untuk bertahan serta melawan kansernya. Sebagai ibu bapanya, kami sentiasa mengharapkan anak sulung kami ini akan sembuh,” kata Ahmad Safiuddin Ahmad Razak, 24,

Katanya, bayi itu dilahirkan ketika usia kandungan isterinya, Nurul Erwani Zaidi tujuh bulan dan si kecil lahir dengan keadaan sudah diserang kanser berkenaan.

Assalamualaikum & Salam sejahtera. Pada ketika dan saat ini saya menulis untuk menjelaskan keadaan yang sebenar sebab dari pagi tidak henti orang hubungi saya termasuk beratus whatapp masuk.

Pertama sekali, saya mahu perkenalkan diri. Saya Ahmad Safiuddin, Bapa kepada Ainul Mardhiah yang kuat

Sebelum saya teruskan, saya mahu mohon maaf jika ada panggilan yang tidak dapat saya jawab dan whatsapp yang saya tidak respon. Kuasa viral hari ini betul-betul membuatkan telephone saya tidak berhenti berbunyi

Saya akan ceritakan kisah Ainul dan apa yang Ainul telah lalui selama 8 bulan. Sebelum itu, sedekahkan Al fatihah buat jiwanya supaya dia terus bersemangat untuk melawan segala penyakitnya

Baik. Ini kisah Ainul.

Ainul Mardhiah nama diberi, secantik orangnya, sekuat-kuat manusia. Ainul lahir pada 13 Ogos 2018, Hari isnin, 3:15ptg di GH Melaka. Ainul lahir tidak cukup bulan, Dia pramatang. Lahir melihat dunia ketika usia kandungan isteri 31 minggu

Pada saat disedang dikeluarkan, Doktor dan kami baru tahu bahawa ada ketumbuhan yang terkeluar dari mulutnya. Ainul terus dimasukkan kedalam wad kecemasan. Doktor memberitahu keadaan Ainul terlalu kritikal. Dia ada dua masalah iaitu; Pramatang & Ketumbuhan.

Beberapa minit selepas ainul keluar dari perut, doktor mengatakan nadi dia berhenti. Tapi alhamdulillah, dengan ilmu dan kesungguhan doktor, Ainul berjaya diselamatkan dengan cara bypass pernafasan. Doktor beritahu, dia tidak dapat bernafas kerana ketumbuhan itu telah menutupi mulut dan hidungnya.
Selesai bab itu.

Pada usianya 9 hari, Ainul telah di transfer ke Pediatrik HKL, Hari Khamis, 23.8.2018 menaiki ambulan. Sesampai sahaka Ainul di sana, Doktor Pakar Bedah menemui saya dan memaklumkan yg Ainul perlu segera dibedah dan pembedahan itu akan dilakukan esok pagi ( Hari jumaat )

Seusia 10 hari, dengan berat badan 1.3kg, Ainul telah masuk dewan bedah. Kuatnya Ainul.

Alhamdulillah, syukur saya ucapkan dan saya sangat menghargai usaha Dr Pakar Bedah tersebut dengan izinNya ketumbuhan itu telah berjaya dibuang.

Saya fikirkan ianya terhenti disitu, tetapi apabila ainul selesai dari pembedahan, Doktor Pakar Bedah memaklumkan bahawa ada dua berita iaitu berita baik dan berita yang kurang baik.

Berita baiknya, Ketumbuhan itu telah berjaya dikeluarkan tanpa tinggal sesisa pun. Berita tidak baiknya, Ainul didapati tidak memiliki lelangit ( Cleft Palate ). Doktor beritahu, operation untuk lelangit kena tunggu Ainul besar sikit, atau erti kata lain kena tunggu berat badan dia naik sebab tidak mungkin Ainul sekecil itu akan bertahan jika buat dalam masa terdekat.

Saya pendekkan cerita, selesai sahaja urusan rawatan Ainul di HKL, Ainul di pindahkan semula ke melaka.

Ujian Allah buat saya sekeluarga apabila ketumbuhan keluar lagi kali kedua sebulan selepas dia operation.

Allah sahaja tahu apa perasaan kami ketika itu. Kami yang sedang bergembira mahu menyambut ainul pulang ke rumah selama 3 bulan dia di hospital, akhirnya dapat berita seperti itu. Hanya Air mata sahaja menjadi perbualan saya dan isteri ketika mulut sudah tidak mampu berkata apa-apa.

Saya rasa ketika itu saya jatuh ke dalam gaung dan dihempap lagi dengan batu. Selepas terima berita itu, Ainul perlu jalani rawatan chemotherapy sebab Doktor kata ianya adalah Kanser.

Dengan usia Ainul 4 bulan, berat badannya 2.2kg, Ainul akan terima rawatan chemotherapy. Doktor maklumkan bahawa ainul adalah baby pertama yg chemo dengan berat badan sebegitu.

Saya akur walaupun saya takut! Tapi pada mulanya saya tidak bersetuju kerana saya tidak yakin Ainul boleh bertahan dengan organ organnya yang masih kecil! Tapi apakan daya, saya tiada pilihan. Saya beri Ainul peluang untuk terima rawatan chemo tu.

Doktor sudah menetapkan ainul akan jalani 6 sesi chemotherapy. Tapi saya hanya buat dua kali. Kerana, saya tidak sanggup tengok anak kecil saya itu menderita akibat kesan chemotherapy.

Tapi Ainul sangat kuat, dia berjaya jalani dua kali sesi dengan jayanya.

Dan, Allah swt masih tidak mengizinkan Ainul sembuh apabila ubat chemo pun tidak berkesan buatnya. Doktor sarankan untuk tukar ubat lain, dan ubat itu adalah ubat terakhir yang boleh doktor cuba, jika tidak berhasil, maka TIADA LAGI RAWATAN DI HOSPITAL BUAT ANAK SYURGA SAYA.

Saya minta maaf kepada Ainul sebab saya dan isteri tidak sanggup ambil risiko itu dan kami membuat keputusan itu tidak teruskan chemoteraphy yang ketiga merangkap ubat yang last doktor boleh usahakan

Ainil tidak boleh dioperate kerana lokasi ketumbuhan itu adalah tempat yang banyak salur darah dan saraf. Dalam CT scan, report mengatakan ketumbuhannya telah berada di belakang tengkorak hidung dan mata.

Kuatkan ainul…

Jadi, tujuan saya menulis ini untuk anda tahu bahawa Ainul insan terpilih yang Allah kirimkan kepada saya dan isteri, Dia Ainul Mardhiah kami yang kuat dan cekal!

Di dalam post ini, saya ingin menjelaskan bahawa pihak hospital telah melakukan banyak usaha untuk pastikan Ainul sihat dan terima kasih saya ucapkan tanda penghargaan kepada Doktor yang merawat Ainul

Doakan Ainul diberikan kekuatan dan kecekalan.

Saya, Bapa Ainul Mardhiah ingin ucapkan ribuan terima kasih kepada anda yang tak henti henti mendoakan dan yang memberi sumbangan kepada AinuL

Saya doakan anda semua diberkati, dilindungi, dipermudahkan segala urusan olehNya. Semoga anda semua sentiasa dalam rahmatNya.

Ketika saya menulis ini, saya sedang berada di wad kecemasan, Tiub pemakanan Ainul longgar dan keluar air.

Begini lah saya dan isteri, tidak kira siang dan malam, kami selalu berulang-alik ke hospital

Akhir kalam, bukan wang dan ringgit yang kami harapkan, tetapi doa kalian. Siapa tahu ada di antara kita yang doanya diangkat Tuhan. Doakan Ainul Mardhiah ye.
Dan saya minta maaf jika saya sudah buat keputusan untuk tidak lagi menerima sumbangan kerana sudah cukup sumbangan orang ramai beri hari ini

Sungguh, bukan saya mahu menolak rezeki Ainul. Tapi saya sebagai bapa masih ada kudrat dan tenaga untuk kerja lebih keras untuk biayai Ainul dan saya tak mahu menyusahkan kamu semua. Yang sudah hulurkan sumbangan, tiada kata lain saya boleh ungkapkan selain jutaan terima kasih.
Doa sahaja sudah memadai kerana pada saat dan ketika ini, hanya Allah swt sahaja yang mampu apa yang manusia tidak mampu!


“Daripada Ringan Mulut, Baik Ringan Tulang Tolong Isteri.”  Sebelum Marah Isteri Baca Dulu Perkongsian Ini

Sebelum baca perkongsian Tuan Aiman Amri, terapis psikologi, saya selalu rasa cemerkap isteri sangat menjengkelkan. Paip air lupa tutup, bag lupa zip, pintu kereta tak tutup, dan perkara remeh temeh yang lain.

Pernah juga sekali tercakap CUAI !

Menyesal pulak cakap macam tu. Bila di fikir-fikir balik kata-kata tuan aiman, sebenarnya saya lah punca isteri jadi cuai.

Dia jadi macam tu sebab saya biarkan dia fikir segala tugas di rumah seorang diri. Saya biarkan beban mengurus anak-anak daripada makan, susu, pakaian sehingga anak tidur di bahu dia seorang.

Saya buat silap sebab tak bantu meringankan beban fikiran dia !

Bila isteri minta pendapat saya abaikan, isteri tanya saya jawab asal boleh,

“Abg hari ni nak makan apa?”, Saya mesti jawab ikut syglah nak makan apa.

“Abg, nanti sekolah rania ada buat jamuan makan, kita nak bagi sumbangan apa?”, Saya jawab senang je, syg bagi je apa-apa.

Akibat dari jawapan acuh tak acuh ini, 200 juta sel corpus callosum iaitu tisu yang menyambungkan otak kiri dan kanan isteri menjadi semakin ligat bergerak laju dari kiri ke kanan.

Selagi tak makan selagi itu otak dia ligat berfikir. Nak makan apa, nak makan apa, nak makan apa.

Cuba sebut laju-laju guna mulut, macam tu lah yang berlaku di otak mereka, tapi 10 kali ganda lebih laju. Mesti memenatkan !

Bila dah penat faham-faham je lah. Mudah terlupa, mudah buat silap. Tak produktif dan sangat perlukan rehat.

Sebab itu kalau kita perasan, isteri kat rumah kalau nak berehat mereka mesti tidur. Sedangkan kita orang lelaki tengok tv pun dah cukup memadai untuk berehat. Isteri kita tak boleh, selagi minda tak ditidurkan selagi itu mereka tak berehat.

Uish.. memang penat kalau dapat otak macam wanita ni.

Tuan tuan, Lepas ni kalau nampak isteri kelam kabut atau cemerkap tu jangan terus marah atau merungut, bawa bertenang.

Kita memang nampak silap mereka tu macam remeh sangat tapi sebenarnya dalam fikiran mereka ada berpuluh perkara serius yang mereka fikir serentak.

Anak 2 hari tak berak, tidur malam meragam, perut kembung. Itu semua isteri yang fikir.

Percayalah setiap kali kita balik rumah tengok keadaan semua terkawal dan tenang itu ada 1001 cerita yang kita tak tahu.

Jadi kalau nak hidup kekal tenang dan tenteram kurangkan komplen hal-hal remeh ni. Bantu lagi bagus.

Share & Follow jika bermanfaat.


Elak Temui Titik Perpisahan, Ini 5 Fasa Perkahwinan Pasangan Baru Perlu Tahu. Hati-Hati Dengan Fasa Kedua!

Sekarang ni ramai pasangan muda memilih untuk menamatkan zaman bujang mereka dengan cepat. Mungkin sudah sampai jodoh mereka, atau mengelakkan dari berlaku sesuatu yang tak diingini atau menjadi topik bualan orang ramai.

Tapi… Dalam melayari bahtera perkahwinan, tak semuanya indah. Bila dah disatukan, masing-masing perlu terbuka hati dengan menerima seadanya segala perihal pasangan. Jom semak 5 fasa perkahwinan yang pasangan muda khususnya perlu tahu supaya tidak berlaku sebarang hal yang tidak diingini berlaku.

POWER STRUGGLE IN MARRIAGE

Rasa nak share bila tengok keratan akhbar ni. (Ya, kami masih beli surat khabar untuk pelbagai tujuan di rumah. Contoh : alas nak duduk kat dapur masa potong siput sedut😅)

Sedikit perkongsian dari sharing yg saya dgr di Youtube Aiman Azlan bersama Dr. Harlina. Mereka mengupas tentang power struggle in marriage. Secara ringkasnya, dalam perkahwinan ada 5 fasa.

1. Fasa honeymoon/fanatic
– Fasa ini kita akan nampak yg indah2 saja pada pasangan. Kentut pun wangi la nak kata time ni. Kita ni mcm fan kepada pasangan kita. Semua benda kita suka. Fasa ni akan bertahan 6 bulan sehingga 1 tahun sahaja.

2. Power struggle
– Selepas fasa honeymoon, bermulalah fasa yg paling getir, iaitu power struggle ni. Fasa ni, kita mula nampak sedikit demi sedikit keburukan pasangan. Mereka bincangkan dalam sesi sharing tersebut, mmg kita akan tertanya pada diri sendiri “betul ke pilihan yg aku buat ni?”
– Fasa ini memerlukan toleransi dan kesabaran yang paling tinggi. Maka, pasangan yang tak lepas nak tempuh ujian di fasa ini, akan berpisah.

3. Stability
– Fasa ini, kita dan pasangan lebih stabil. Sebab masa ni dah kenal habis dah. Dah tahu perangai, baik buruk masing-masing. Dan dah tahap redha dan berlapang dada.

4. Komitmen
– Fasa ni, pasangan tu bersama sebab komitmen. Nak besarkan anak-anak. Nak tunggu anak2 kerja, kahwin. Dan pelbagai lagi, semuanya atas dasar tanggungjawab. Sebab itu, ada pasangan yg bercerai, walaupun dah berpuluh tahun kahwin, sebab dah lepas fasa komitmen ni.

5. Bliss
– Fasa ni merupakan fasa terakhir, di mana inilah pengakhiran yg bahagia. Pasangan yg sampai ke fasa ini, dah mencapai kebahagiaan, di mana mereka nak hidup bersama, walaupun tanpa apa-apa sebab. They just want to live together without any particular reason. 😊

Nasihat untuk diri sendiri dan kawan-kawan:
1. Yg baru kahwin, anda baru berada di fasa pertama. Enjoy the moment. But, at the same time, jangan disangkakan perkahwinan ini manis sahaja.

2. Saya sama sekali tidak judge, urusan takdir, jodoh, ajal, maut semua ini urusan Allah. Tidaklah saya mengadili mereka yang berpisah dgn pasangan, sebab tak dpt nak cope dgn power struggle. Kerana faktor perpisahan itu banyak sebabnya. Terlalu banyak. Allah knows best. Kita ni manusia biasa je yg banyak sgt jahilnya. Banyak tak faham rahsia Allah. Tapi secara umum, saja nak share 5 fasa perkahwinan oleh Dr. Harlina bila ternampak paper ni.

3. Sungguh, jodoh ni rahsia Allah. Saya doakan sahabat-sahabat yg sedang mencari jodoh, dipermudahkan urusan. Dipertemukan jodoh yang baik baik. Lebih baik berkahwin lambat, berhati hati, daripada tergesa-gesa, dan terpilih orang yg salah. Moga dijauhkan. Nauzubillah.

Kalau ada yg nak share nasihat perkahwinan, dipersilakan. Moga dpt beri manfaat pada yang lain 😊

Elak dari perkena serangan jantung, jom ikuti perkongsian dari Dr Zubaidi ni!

Comel betul adik-adik BK buat Challange kumpul marshmellow!


Halia Masih Berbaki Dalam Peti Sejuk, Elok Ditanam Ikut Cara Ni. Lebih Mudah Hidup Dan Subur!

Menjadi kebiasaan lebihan halia yang digunakan kalau tidak disimpan di dalam peti sejuk, tentu sahaja kita letakkan di dalam bekas untuk disimpan di bawah kabinet dapur. Kadang-kadang dek kerana terlalu banyak stok halia menyebabkan hingga bertunas tidak digunakan.

Jadi apa kata, alang-alang halia disimpan bertunas kita tanam mengikut cara yang diajar oleh puan Bebiyana Tambi Khan ini. Nampak mudah dan ringkas sahaja prosesnya.

Jom semak.

Halia digunakan dalam hampir setiap masakan kita, mesti ada simpan halia yang berbaki dalam peti ais atau dalam bakul bawah dapur. Mesti ramai tak tahu sebenarnya nak tanam halia senang sangat sangat. Saya dah biasa buat sampai orang nak beli anak pokok halia saya.

Langkah demi langkah :

2. Kemudian potong potong halia mengikut tunas yang dah tumbuh.

3. Rendam selama 20 minit dalam bancuhan racun kulat, ini untuk mematikan fungus yang ada. Juga boleh tanpa perlu direndam dengan bancuhan racun kulat ini cuma pastikan cuci tunas bersih kemudian jemur sebentar anggaran 10 minit sebelum ditanam.

4. Letak ke dalam tanah atau medium tanaman seperti cocopeat yang basah.

5. Kambuskan nya. Siram sekali dalam dua hari hanya untuk kekalkan kelembapan sahaja. Tunas akan keluar sekitar seminggu selepas ditanam.

6. Ta daaaaa! Ini yang Kak BB dah alihkan dalam guni. Usia pokok ini 3 bulan.

7. Ini selepas 6 bulan, kalau nak dapat halia muda boleh harvest dah. Untuk dapatkan halia tua tunggu 2 bulan lagi (8 bulan total).

Inilah hasilnya. Yang ini dah boleh guna untuk masakan anda.

Selamat mencuba. Tanam halia ye


Pening Yang Biasa-biasa, Boleh Segera Diredakan Dengan Teknik Ni Tanpa Makan Ubat!

Sakit kepala ini memang mudah sangat kita rasa, lagi-lagi bila berdepan dengan situasi  stres. Tak disangka-sangka datanglah sakit kepala tu, terasa berat dan berpusing pandangan mata.

Meredakan kesakitan yang dirasa selain perlu mengambil ubat, sebenarnya anda boleh juga usahakan beberapa teknik ini yang dikongsikan oleh doktor untuk melegakan kesakitan.

Nak tahu lanjut, jom semak perkongsian ini dan bolehlah dicuba.

PETUA BAGI MENGHILANGKAN PENING

Rasa pening kadang-kadang kita alami dalam hidup kita. Ia tidak berbahaya. Rasa pening ini kadang kala kita rasa seperti ‘kepala ringan’, rasa tidak seimbang tubuh da nada kala rasa seperti ‘mahu pengsan’.

Pening itu sendiri bukanlah penyakit. Ia adalah simtom (gejala atau tanda) seseorang itu mungkin mengalami masalah tekanan darah rendah, masalah lemah jantung, masalah saraf, masalah kekurangan darah merah, kekurangan gula dalam darah, jangkitan kuman dalam telinga, stroke, masalah penglihatan, migraine, kemurungan/keresahan melampau, kecederaan kepala, dan banyak lagi. Ia juga boleh berlaku akibat kekurangan air dalam tubuh (dehidrasi), terlalu banyak melakukan aktiviti fizikal, gegaran semasa dalam kapal terbang atau kenderaan darat (motion sickness), perubahan hormone dalam tubuh dan kesan sampingan dari ubat-ubatan sintetik.

Rasa pening yang biasa, selalunya cepat sembuh apabila kita berehat. Cuma kadang kala kita tidak tahan dengan keadaan seperti ini.

Nasihat saya ialah agar buat pemeriksaan doctor bagi memastikan bahawa pening yang dialami bukanlah suatu yang berbahaya.

Jika sudah mendapat pemeriksaan doctor, selalu pesakit akan diberikan beberapa ubat untuk mengurangkan rasa pening ini. Ia bukan rawatan sebenar hanya ubat yang membantu mengurangkan rasa pening.

Rawatan dan ubat sebenar akan diberikan jika seorang pesakit dikenalpasti mengalami penyakit tertentu. Dengan merawat penyakit tersebut, rasa pening akan hilang.

Bagi mereka yang tidak mahu menggunakan ubatan sintetik bagi mengurangkan rasa pening, saya mencadangkan beberapa cara.

1. Menarik nafas dalam. Ia adalah teknik yang terbaik untuk mengurangkan pening kerana ia akan membekalkan oksigen pada otak secukupnya, membuatkan sistem saraf menjadi relaks, dan dengan perlahan-lahan ia mengurangkan rasa pening.

a) Duduk atau baring dalam keadaan yang selesa.

b) Letakkan satu tangan pada abdomen, dan letakkan ibu jari dari tangan yang satu lagi untuk menutup satu lubang hidung. Tutup mulut.

c) Bernafas perlahan-lahan melalui lubang hidung yang tidak ditutup itu. Cuba bernafas secara maksima hingga terasa tangan yang menyentuh abdomen bergerak ke hadapan.

d) Tahan nafas dengan menutup kedua-dua lubang hidung. Tahan sehingga kita tidak mampu lagi bertahan. Kemudian lepaskan nafas perlahan-lahan melalui mulut (secarmeniup bibir).

e) Ulang langkah-langkah ini sebanyak 10 kali.

2. Minum air secukupnya. Dehidrasi akan menyebabkan rasa pening. Ia berlaku apabila kita jarang minum air, dalam cuaca yang sangat panas atau selepas melakukan aktiviti fizikal. Boleh minum air minum sedikit-sedikit, untuk mengurangkan rasa loya dan muntah.

3. Makan sedikit. Rasa pening juga boleh disebabkan oleh tahap gula dalam darah yang rendah, terutama pesakit diabetis. Bagi pesakit yang tiada penyakit diabetis, rasa terlalu lapasr juga boleh menyebabkan rasa pening. Jadi bila pening, boleh cuba makanan yang tidak pedas, berminyak dan masam. Makan sedikit bagi mengurangkan rasa pening. Saya mencadangkan pengambilan buah-buahan yang manis (bagi bukan pesakit diabetis) atau kekacang yang dapat memberikan tenaga segera.

4. Halia telah terbukti dapat mengurangkan rasa pening dan loya/muntah. Ia merangsangkan pengaliran darah pada otak, dengan ini mengurangkan rasa pening. Setengah inci halia dipotong dan diperah jusnya. Ia boleh dicampur dalam segelas air suam atau dalam segelas air the panas. Kepingan halia yang direndam dalam madu juga boleh diambil dengan cara menghisapnya perlahan-lahan.

5. Lemon mengandungi vitamin C, yang membantu meningkatkan daya tahan dan mengurangkan rasa pening dan loya. Ia membantu meningkat metabolism dan tenaga. Perahkan separuh buah lemon dalam gelas air, Campurkan sedikit madu sebanyak satu atau dua sudu. Minum 3 kali sehari.

6. Madu mempunyai kandungan gula bersama mineral dan enzim. Ini membantu meningkatkan tenaga. Campurkan dua sudu teh madu bersama dengan cuka buah-buahan (seperti cuka kurma atau cuka epal). Campurkan dalam segelas air air suam. Minum perlahan-lahan. Boleh campur dengan setengah inci kayu manis (cinnamon) dan diminum setiap hari.

7. Ginkgo Biloba. Ia adalah herba yang banyak dijual secara komersial melalui farmasi dalam bentuk kapsul. Ia adapat mengembangkan saluran darah dan mengurangkan rasa pening dan loya. Ia juga mengurangkan rasa berdesing dalam telinga. Dos yang biasa diambil ialah 40-50 mg, diambil tiga kali sehari.

8. Makan makanan yang sihat. Makan makanan yang sihat dapat membantu merawat rasa pening. Jika rasa pening itu disebabkan oleh kekuarangan sel darah merah (anemia), tekanan darah rendah dan kandungan gula rendah dalam darah, dengan memakan makanan yang sihat yang kaya dengan zat besi, vitamin A, folic acid dan fiber. Makanan yang sihat adalah makanan yang rendah gula dan lemak tepu.

Makanan yang kaya dengan zat besi seperti hati, tauhu, bayam, badam, kurma dan asparagus. Makanan yang kaya dengan vitamin C pula adalah oren, lemon, cili bengala, broccoli, anggur, dan bayam. Makanan yang kaya dengan folic acid seperti sayur-sayuran hijau, hati, pisang dan broccoli.

Jadi pemakanan yang sihat dapat membantu mengekalkan kesihatan yang baik dan mengurangkan rasa pening.

Semoga bermanfaat.


Jangan Biarkan Isteri Tak Cukup Tidur, Dengar Apa Kata Doktor Ini, Suami Kena Take Note Ya!

Banyak sangat rungutan dari para suami, isteri tak rampinglah, tak kuruslah, tak cantiklah. Kalau para suami nak bonus isteri sempurna dan cantik selalu, suami kenalah sokong isteri lebih bila nak berdiet.

Kena bagi semangat dan tak kurang juga belikan produk atau tolong isteri amalkan petua tradisional untuk dia kekalkan kecantikannya.

Lagi satu, kunci kecantikan adalah TIDUR mencukupi. Tu semua suami kena tahu. Para suami-suami kena baca dulu apa yang disarankan oleh doktor muda ini. Menarik!

Semalam saya biar je isteri saya tidur dulu. Saya pula yang ambil giliran tidurkan anak-anak.

Ada 5 sebab kenapa saya taknak isteri saya selalu tidur lambat dan tak cukup tidur :

1. Saya kan nak isteri saya kekal ramping. Saya tahu kalau selalu tidur lambat ni akan membuatkan isteri saya gemuk ( obesity ). Ada kajian pada tahun 2004 mengatakan mereka yang tidur kurang daripada 6 jam lebih berisiko untuk gemuk dibandingkan mereka yang tidur lebih daripada 6 jam.

2. Saya kan nak isteri saya cantik macam bidadari di depan mata saya. Saya tahu tak cukup tidur hanya akan membuatkan hormon cortisol ( stress hormone ) dalam badan dia makin banyak. Cortisol ni akan break down kolagen pada kulit tau. Makin cepat kurang kolagen, makin tak elastic dan tak mulus la kulit isteri saya. Bahasa mudahnya adalah, MAKIN CEPAT TUA! Aduh!

3. Saya juga taknak isteri saya pelupa. Saya sangat perlukan seorang isteri yang boleh ingatkan saya ketika saya terlupa. Kalau dua-dua pelupa memang kucar kacir rumahtangga. Tahu tak, tak cukup tidur ni boleh buatkan seseorang tu jadi pelupa? Longterm memory otak lebih mudah terbentuk pada level tidur yang paling dalam sekali. Kalau kurang tidur, kucar kacir la sistem memori tu.

4. Saya taknak isteri saya stress, depresi dan mengalami mood disorder. Saya tahu biasanya orang ada penyakit depression dan anxiety ni biasanya tidur kurang daripada 6 jam sehari. Saya nak mood isteri saya stabil dan bahagia kerana saya percaya mood bahagia isteri saya akan mempengaruhi mood saya dan anak-anak juga.

5. Saya taknak isteri saya sakit-sakit. Kekurangan tidur yang melampau dan berpanjangan boleh menyebabkan penyakit yang sangat fatal antaranya :

– serangan jantung
– risiko nak kena darah tinggi meningkat
– risiko nak kena kencing manis meningkat
– sistem imun pun jadi makin lemah

Jadi saya pesan sangat kepada diri sendiri dan para suami semua, tengok tengokkanlah kualiti tidur isteri kita ye terutamanya yang ada anak kecil. Tak salah pun bergilir jaga anak kan.

Tolong sampaikan pesanan ni ye.

Sumber: Dr Taufik Razif


Kasih Ibu Membawa Ke Syurga. Ibu Linda & Diana Telah Pulang Ke Rahmatullah

Sesungguhnya setiap yang bernyawa itu pasti akan merasai mati. Ajal yang ditulis-Nya tidak pernah lewat mahupun terawal sesaat sekalipun. Malam tadi sekitar jam 9.44 malam, Ibu kepada Linda dan Diana Rafar, Rasimah Abd Rahman, 73 tahun telah menghembuskan nafas terakhir di Hospital Shah Alam (HSA).
Dalam nada kesedihan, Diana berkongsi berita duka dengan memuat insta story dengan memaklumkan ibunya telah kembali keramahtullah.

“Assalamualaikum semua. Baru sekejap tadi mak Diana meninggal dunia. Tolong doakan mak kami, Rasimah Abd Rahman.

“Minta tolong semua. Saya tak boleh mesej sesiapa untuk cakap perkara ini. Tolong tuliskan dalam Instagram atau apa-apa, minta doaan semua ye, Rasimah Abd Rahman.

“Alhamdulillah, tadi kami adik-beradik sempat bertemu mak dan mengajarnya mengucap. Semoga Allah ampunkan dosa-dosa mak. Al-Fatihah “

Manakala menerusi Instagram Linda melahirkan kesedihan dengan melahirkan coretan doa buat arwah ibu tersayang dengan alunan surah Yasin yang melatari nostalgia linda bersama arwah.

Al-Fatihah..Ya Allah. Ampunilah Ratu Hatiku Rasimah bt abd rahman. Limpahkanlah rahmat ke atas roh nya. Muliakanlah tempatnya. Luaskanlah. Terangilah. Dan Harumkanlah persemadiannya. Mandikanlah dia dengan air salju dan embun.

Sucikanlah dosa dan segala kesalahan sebagaimana pakaian disucikan dari najis.. Gantikan untuknya rumah yang lebih baik dari rumahnya. Gantikan untuknya keluarga yang lebih baik dari keluarganya.

Gantikan untuknya (pasangan) yang lebih baik dari pasangannya.. Tempatkanlah dia disisi orang-orang yang kau redhai.. Lindungilah dia dari azab kubur dan azab api neraka. Masukkanlah dia ke dalam syurga Masukkanlah dia ke dalam syurga mu ya ALLAH. Aamiin ya robbal alaamiin

Menurut Linda, jenazah di bawa ke kediaman Linda di No 16,  Jln aquatik 13/67a
D kayangan, Seksyen 13, Shah Alam. Pada jam 9 pagi di surau Al-Ikhlas sec13 Shah Alam kebumi tanah perkuburan sek 21 Shah Alam Selangor.

Arwah meninggalkan enam anak, 17 cucu dan tiga cicit. Terdahulu akhbar melaporkan tangan kiri ibu Diana dan Linda terpaksa dipotong akibat jangkitan kuman yang merebak ke dalam darah pada 12 Disember di Hospital Shah Alam.
Semoga Semoga rohnya ditempatkan dalam kalangan orang beriman.


Bersihkan Jubin Bilik Air Yang Kotor & Berkerak Guna Bahan Di Dapur Je. Mudah & Jimat Belanja!

Kawasan paling banyak bakteria adalah bilik air. Tidak hairanlah apabila lambat dibersihkan, jubin di dalam bilik air mudah kelihatan kotor dan comot. Nampak seperti mudah untuk bersihkannya, tetapi sukar sebenarnya jika dibiarkan terlalu lama tak dicuci.

Kebanyakan pencuci yang ada di pasaran mengandungi bahan kimia. Bagi yang alah atau sensitif dengan bahan tersebut menyebabkan jari jemari jadi menggelupas. Nak tak nak, kenalah cari cara lain untuk mencuci jubin yang berlumut, tak kan nak biar nampak kotor, kan?

Apa kata anda cuba pencuci yang menggunakan bahan semula jadi ini, yang penting selamat untuk anda dan juga bayi! Anda cuma perlu sediakan:

Bahan-bahan:

• 7 cawan air

• 1/2 cawan soda

• 1/3 cawan jus lemon

• 1/4 cawan cuka

Caranya:

• Masukkan kesemua bahan ke dalam botol spray, goncang dan spray ke lantai jubin yang berlumut.

• 2. Biarkan 1-2 minit, kemudian gosok dan bilas.

Serius, anda boleh lihat sendiri hasilnya! Berkesan dan wangi dengan bau lemon.

Tip tandas sentiasa bersih dan wangi:

• Luangkan kira-kira 5 minit setiap hari sebelum mandi untuk mencuci bilik air dan tandas di rumah anda.

• Letakkan sahaja sedikit cecair pencuci ke atas span dan gosok dinding, sinki dan lantai bilik air.

• Gunakan berus untuk membersihkan mangkuk tandas.

• Gosok segala kotoran dari sinki dan mangkuk tandas sekurang-kurangnya seminggu sekali atau dua minggu sekali. Gunakan berus ketika menggosok dinding dan lantai tandas dan bilik air.

• Gantungkan pewangi yang sesuai di dalam tandas untuk menyingkirkan bau yang kurang menyenangkan.

Panduan Menghias Bilik Mandi:

• Sediakan rak untuk meletakkan ubat gigi, berus gigi, syampu dan sabun.

• Pasang cermin muka di dinding bilik air.

• Sediakan penyangkut untuk menggantung tuala dan pakaian

• Hias dinding dengan bunga plastik atau daun hijau untuk menyerikan lagi ruang bilik air.

Petua Membersihkan Mangkuk Tandas Yang Kotor Dan Berkerak:

• Tuang cuka ke dalam mangkuk tandas dan biarkan untuk beberapa jam.

• Gosok mangkuk tandas menggunakan berus.

• Selepas kesemua kotoran berjaya ditanggalkan, siram dengan air bersih.

• Selain daripada cuka, boleh gunakan satu tin air coke. Cara pembersihan adalah sama.


Hilangkan Angin Dalam Badan, Kos Paling Jimat Guna Susu Dan Halia Jer? Senang!

Angin dalam badan kalau tak dikeluarkan memang akibatnya rasa sakit satu badan. Bila dah sakit satu badan, bertambahlah ketegangannya.

Kadang-kadang nak buat kerja pun rasa tak selesa dan tak mampu nak fokus dengan baik kerana terpaksa menanggung kesakitan.

Orang kata makan halia memang ubat untuk buang angin. Ya tepat sekali. Tapi resipi dua bahan yang digabungkan ini memang nampak ‘rare’ taping paling senang nak dapat. Kalau minum air halia sahaja mungkin kita rasa tak mampu, apa kata cuba pula dengan susu. Nampak lebih menyelerakan!

Resipi yang dikongsikan oleh Jannah Halimatun dan Rose Maline di facebook ini kita kena ikut. Jom cuba!

“Selalu rasa tak sedap badan? Kalau rasa lenguh-lenguh, sengal-sengal nak sendawa tapi tak lepas, kaki rasa tak selesa, sebu, tambah-tambah

#makyong yang tak sedap badan tu. Badan anda mesti dipenuhi angin, mujur bukan angin helium je, kalau tak dah terbang naik ke langit.

SUSU HALIA

Bahan-bahannya:
1 kotak susu (brand apa pun boleh)
3-4 cm halia -sebesar ibu jari

Halia ni ikut ketahanan tekak, kalau nak kaw kaw punya dan pedas, masuklah banyak sikit . Kalau setakat 3 hingga 4cm tak rasa apa-apa pun tapi tetap berkesan.

Cara membuatnya:

1. Hiris halia nipis.

2. Renehkan halia dengan susu sampai mendidih, di atas api perlahan.

3. Taraaaa…sedia diminum.

Seeloknya minum ketika susu masih suam dan kesannya adalah serta merta. Memang sendawa dan akan buang angin non stop!

Yang lagi best, resipi boleh diamalkan oleh sesiapa sahaja tak kira lelaki atau wanita. Ibu mengandung dan menyusu pun boleh minum, tapi jangan lah letak halia banyak sangat. Cukup 2 hingga 3cm saja ya.

Menurutnya lagi, petua ringkas dan jimat kos ini sangatlah berkesan. Paling menarik boleh minum bila-bila masa sahaja, ikutlah keselesaan masing-masing. Amalkan 2 hingga 3 kali seminggu.

Kredit: Jannah Halimatun & Rose Maline


Ni Sebabnya Perlu Jadikan Buah Pisang Stok Kena Ada Di Rumah, Rugi Kalau Tak Tahu!

Jika sebelum ini buah pisang dilihat seperti biasa-biasa sahaja, tapi setelah membaca perkongsian ini barulah kita melihat keunikan dan keistimewaan buah pisang ini. Jom semak perkongsian ini.

Kenapa dirumah perrlu ada pisang. Baca surat Al Waqi’ah Di-tengah ayat ke 29 cukup hairan. .. artinya luar biasa

قال الله تعالى : وَطَلۡحٖ مَّنضُودٖ
( سورة الواقعة – 29 )
Hari Kiamat (Al-Wāqi`ah):29 – dan pohon pisang yang bersusun-susun (buahnya),

Ternyata pisang itu buah syurga…..Saya hairan kenapa Allah menyatakan Pohon Pisang … lalu saya cari Web, kenapa pohon pisang….kan biasanya Kurma.

Ternyata MASYAA ALLAH manfaat buah pisang, menjadi ubat untuk berbagai penyakit. Dan ini telah ada yang meneliti :

INFO SIHAT

“MANFAAT BUAH PISANG”

Ini Menarik.
Setelah membaca ini, Anda tidak akan pernah melihat Pisang dengan cara yang sama lagi. Pisang mengandung tiga jenis gula semulajadi – sukrosa, fruktosa dan glukosa yang dikombinasikan dengan serat. Sebiji Pisang memberikan dorongan instan pada pecernaan secara berkelanjutan dan energi substansial. Penelitian telah membuktikan bahawa dengan hanya dua biji Pisang akan memberikan energi yang cukup untuk sebuah latihan berat selama 90 minit.

Tidak hairan mengapa Pisang adalah buah bagi kebanyakan atlet terkemuka di dunia. Supply energi bukan satu-satunya yang didapati dari Pisang tetapi Pisang dapat membantu kita agar tetap fit.

Hal ini juga dapat membantu mengatasi atau mencegah dan mengatasi sejumlah besar penyakit dan kondisi badan yang kurang fit, sehingga Pisang merupakan suatu keharusan untuk melengkapi diet harian.

Depresi
Menurut survey yang dilakukan oleh MIND diantara pesakit penderita Depresi, banyak orang merasa lebih baik setelah makan *Pisang.* Hal ini terjadi kerana Pisang mengandung tryptophan, sejenis protein yang akan diubah oleh tubuh menjadi serotonin, yang akan membuat anda menjadi relax, memperbaiki suasana hati (mood) dan secara umum akan membuat seseorang merasa lebih nyaman.

Bagi Penderita Diabetes : Makanlah Pisang setiap hari. Karena Vitamin B6 terkandung dalam Pisang akan mengawal tingkat glukosa darah anda dan akan mempengaruhi suasana hati Anda.

Bagi Penderita Anemia :Pisang mengandung Zat Besi Tinggi, Pisang juga dapat merangsang produksi hemoglobin dalam darah dan membantu dalam berbagai kes anemia (kurang darah).

Bagi Penderita Tekanan Darah Tinggi
Buah tropika yang unik ini sangat tinggi kalium namun rendah garam, sehingga sempurna untuk mengalahkan tekanan darah. Begitu banyak gunanya sehingga _US Food and Drug Administration (Departmen ) baru saja mengizinkan perkebunan Pisang untuk melakukan ujian rasmi mengenai kemampuan buah ini untuk menurunkan risiko tekanan darah dan stroke.

Menambah Kemampuan Otak
200 siswa di sekolah Twickenham (Middlesex) sangat terbantu dalam ujian mereka tahun ini kerana memakan Pisang pada saat sarapan, saat istirehat dan saat makan tgahari dalam upaya untuk meningkatkan kekuatan otak mereka.
Penelitian telah membuktikan bahawa buah dengan kandungan kalium tinggi dapat membantu siswa dalam belajar dan juga membantu siswa menjadi semakin peka utk berfikir.

Sembelit
Pisang mengandung Zat Fiber dalam kadar yang tinggi, Pisang dapat juga membantu menormalkan kembali kerja pencernaan anda, Pisang akan membantu mengatasi permasalahan pencernaan ini tanpa anda harus kembali ke ubat yang jelas BAB anda akan jadi semakin lancar .

Ubat Mabuk
Salah satu cara paling cepat untuk menyembuhkan mabuk _(Darat , Laut dan Udara)_ adalah dengan meminum milkshake Pisang ditambah dengan madu sebagai pemanis . Milkshake Pisang akan berkesan menenangkan perut anda dan dengan bantuan madu akan mengontrol kadar gula darah anda untuk menjadi normal kembali, sementara susu akan menenangkan perut dan sistem pencernaan anda.

Mulas Dan Sakit Perut
Pisang memiliki efek antasid pada tubuh, jadi jika Anda menderita mulas dan perut terasa senak maka cubalah makan Pisang untuk mengurangi sakitnya.

Mual di Pagi Hari (Morning Sickness)
Ambil *Pisang* antara waktu makan membantu menjaga kadar gula darah dan menghindari mual dipagi hari.

Gigitan Nyamuk
Sebelum anda meraih krim atau cairan anti gigitan nyamuk, cubalah dulu menggosok daerah yang terkena gigitan nyamuk dengan bagian dalam kulit *Pisang.* Banyak orang yang sudah merasakan hebatnya Kulit *Pisang* krn akan mengurangi pembengkakan dan gatal pada kulit .

Saraf
Pisang mengandung *Vitamin B* dalam kadar tinggi yang sangat membantu dalam menenangkan sistem saraf.

Bagi Penderita Obesitas Yang Bekerja ?
Kajian Institut Psikologi di Austria menemukan bahwa tekanan pada saat kerja menyebabkan orang sering meraih makanan seperti, snack, coklat dan kerepek. Setelah meneliti 5.000 pesakit di rumah sakit, para peneliti menemukan bahwa kebanyakan orang yg menderita kegemukan lebih sering berada dalam tekanan kerja yang tinggi.
Banyak Laporan yang menyimpulkan bahwa untuk menghindari panik akibat tekanan kerja yang berlebihan dan nafsu yang tinggi untuk memakan makanan apapun, kita perlu mengendalikan kadar gula darah kita dengan ambil makanan tinggi karbohidrat setiap dua jam untuk menjaga agar kadar gula darah menjadi stabil.

Usus
Pisang boleh digunakan sebagai bahan makanan utama untuk diet bagi penderita luka usus, Pisang akan mencegah gangguan pencernaan hal ini disebabkan texturnya yang sangat lembut dan halus. Pisang adalah adalah satu-satunya buah mentah yang dapat dimakan tanpa menyebabkan stress dalam beberapa kes penyakit yang parah. Dan Pisang juga akan meneutralkan kelebihan zat asam dan mengurangi iritasi dengan melapisi permukaan dalam usus

Kontrol Suhu
Banyak budaya lain melihat Pisang sebagai buah “Pendingin” yang dapat menurunkan suhu baik fisik dan emosional, para ibu hamil Di Thailand misalnya, mereka akan makan Pisang sebelum melahirkan dengan keyakinan bahawa si bayi akan lahir dengan suhu dingin.

Bagi Para Perokok
Buah Pisang dapat membantu orang yang mencuba untuk berhenti merokok. Vitamin B 6, B 12 yang dikandungnya, serta kalium dan magnesium akan sangat membantu tubuh anda untuk cepat sembuh dari efek penghentian nikotin.

Stress
Kandungan Kalium dalam Pisang adalah mineral yang penting, yang akan membantu menormalkan detak jantung, mengirim lebih banyak oksigen ke otak dan mengatur keseimbangan cairan tubuh. Ketika kita stress, metabolisme kita akan meningkat, sehingga mengurangi kadar Kalium. Ini dapat dineutralkan (rebalanced) dengan bantuan snack Pisang yang tinggi Kalium.

Stroke
Menurut penelitian di _The New England Journal of Medicine,_ makan Pisang sebagai bagian dari diet teratur dapat menurunkan risiko kematian kerana stroke sebanyak 40% !

Kutil
Mereka yang suka pada pengubatan tradisional sudah banyak yang tahu bahawa Pisang bisa Menghilangkan atau Mengecilkan Kutil, jika anda ingin menghilangkan kutil, maka ambillah sepotong Pisang dan letakkan di kutil anda, dengan bahagian kuning atau kulit ada diluar , tampal itu dengan plaster sampai beberapa waktu, gantilah setiap pagi dan tghari, setelah beberapa hari lalu lihatlah !!!

Jadi ingatlah, Pisang adalah ubat alami untuk berbagai penyakit. Jika anda membandingkannya dengan epal misalnya, maka Pisang mengandung ; Protein empat kali ganda Karbohidrat dua kali , Zat Fosfor tiga kali Vitamin A dan zat besi lima kali dan ada pula dua kali ganda kandungan vitamin dan mineral lainnya. Pisang juga kaya kalium dan merupakan salah satu makanan dengan nilai terbaik, Jadi mungkin sekaranglah saatnya untuk mengubah pandangan kita terhadap Pisang dan makanlah Pisang setiap hari.

NB: Pisang jugalah yang menjadi alasan monyet untuk begitu berbahagia setiap saat dan selalu sihat² saja dalam jangka panjang !Saya akan menambahkan satu manfaat lagi disini; Apakah anda ingin sepatu anda bersinar dan berkilat dalam waktu singkat ? Ambil Dalam kulit Pisang, lalu gosok langsung pada kulit sepatu … lalu lap lah dengan kain kering seperti orang mengilap sepatu … lihatlah hasilnya … !!!

Sungguh Buah yang Menakjubkan !

Warning
Jangan simpan Pisang anda di fridge kerana struktur buah Pisang akan berubah bila sudah dibekukan dan itu akan menghilangkan banyak sekali manfaat buah Pisang

Sampaikan pesan ini kepada semua rakan atau kerabat anda agar mereka juga bisa merasakan hebatnya Buah Pisang ini.

Semoga manfaat bagi anda semua.


Puteri Sarah Tak Sangka Syaikhul Dah Tanya Tentang Ayahnya Kahwin Lain.

Muat naik terkini, pelakon Puteri Sarah Liyana Megat Kamaruddinyang tidak sangka apabila anak sulungnya yang baru berusia 6 tahun mula bertanya mengenai sebab ayahnya tiada ada di rumah.

Puteri Sarah berkongsi mengenai ini di IG storinya telah meraih perhatian ramai.

TAK SANGKA ANAK TANYA SOALAN BEGITU.

“Baru balik daripada photoshoot, sampai-sampai rumah Syaikhul tanya saya, ‘Mama betul ke ayah kahwin lain?’

“Sebab tu ke ayah dah lama tak balik rumah? Kenapa ayah ada orang lain? Macam mana nak jawab soalan budak umur enam tahun? Saya terkedu.”

Tulisnya juga bahawa bertanya  kepada Syamsul bagaimana dia mahu menjawab soalan anak mereka yang masih tidak tahu apa-apa.

Dia juga mempersoalkan bahawa tindakan begitu apakah jawapan yang mahu diberikan kepada anak-anak mereka sekiranya perkara itu dibangkitkan suatu hari nanti.

“Jadi kepada lelaki-lelaki yang pentingkan diri sendiri tu, isteri nak kena jawab apa dekat anak kecil ni?

“Pernah tak kamu terfikir satu hari nanti nak jawab apa dekat anak?.”

Katanya juga sebelum nak perjuangkan konon poligami itu sunnah, belajar balik agama Islam ya. Dan fikir apa consequencesnya.

Untuk rekod,  Puteri Sarah telah memfailkan permohonan cerai pada 16 Januari lalu. Mahkamah Syariah Wilayah Persekutuan Kuala Lumpur menetapkan 7 Mac depan sebagai hari sebutan kes bagi permohonan cerai berkenaan.

ABANG TAK PERLU FIKIR HAL DUNIA. JUST HAVE FUN & STUDY HARD

Sementelah menerusi posting yang lain di IG story nya, Puteri Sarah mahu anaknya itu tidak perlu memikirkan masalah rumahtangga yang dilaluinya kini. Dia berharap anak sulungnya itu hidup bahagia dan belajar bersungguh-sungguh.


Mula Buat Sakit, Lama-Lama Lega! Hilang Rasa Sakit Belakang & Tapak Kaki Guna Bola Tenis

Pernah tak tiba-tiba rasa tapak kaki sakit, tak pun lenguh kat bahagian belakang? Waktu tu rasa tak selesa sangat! Buat itu tak kena buat ini tak kena. Dah urut, tapi masih tak lega.

Nak makan ubat pun, takut tak mengena pula jadinya! Apa kata anda cuba teknik yang dikongsi oleh Public Health Malaysia di laman Facebook iaitu dengan menggunakan bola tenis untuk mengurangkan sakit tapak kaki.

Mula mula buat sakit, tapi lama lama rasa sedap dan lega! Sesiapa yang ada masalah sakit tumit, sakit dibahagian bawah belakang dan otot otot betis yang tegang boleh cuba.

1. Duduk tegak dan kaki di permukaan lantai.

2. Letakkan bola tenis atau massage ball di bawah tapak kaki.

3. Perlahan-lahan, golekkan bola tenis ke depan dan ke belakang.

4. Lakukan selama 3 minit.

5. Kemudian, ulang pada kaki yang sebelah pula.

Memang lega dan menjadi. Anda patut cuba di rumah sekiranya mengalami masalah sakit belakang dan tapak kaki.


“Patutlah Mak Ayah Asyik Marah Tidur Lewat..” Guru Jni Kongsi Tips Waktu Efektif Untuk Belajar Supaya Mudah Faham.

Sebagai ibu bapa, tentu kita mahu melihat anak berjaya. Apabila melihat anak-anak yang cemerlang, tentu kita ingin tahu apakah rahsianya.

Selain mengikuti kelas tambahan secara online, perlu tahu waktu yang sesuai untuk belajar. Cara ini dikatakan ada kaitan dengan kecergasan otak.

Dengan cara ini, ia dapat membantu anak-anak mudah menghafal dan memahami pelajaran yang dibaca.

Waktu terbaik untuk belajar

2. Waktu 6.00 am hingga 7.00 pm otak berfungsi hanya 50 peratus sahaja.

3. Waktu malam otak hanya berfungsi sehingga 20 peratus sahaja.

Katanya lagi selain mencari waktu yang sesuai untuk belajar, pastikan juga tidur dengan secukupnya iaitu maksimum 8 jam atau minimum 5 jam.

Dalam pada itu ada yang baru menyedari kesalahan waktu belajar.


Sekali Pakai Tangan Terus Putih Sampai Nampai Urat. Amalan Memakai Skrub Beras Ini Memang Berkesan

Bagi para wanita, tubuh badan yang putih dan mulus memang menjadi idaman agar sentiasa nampak cantik dan bersih.

Jadi ramai di antara mereka sanggup berbuat apa sahaja untuk mendapatkan kulit yang diidam-idamkan. Malah ada yang sanggup mengambil suntikan untuk mendapatkan kesan yang cepat.

Bagi yang ingin mencuba secara alami, anda boleh mengamalkan penggunaan skrub beras di tubuh badan.

Skrub beras mampu menjadikan kulit anda putih sampai nampak urat tanpa mengeluarkan modal yang banyak.

Anda yang selalu terdedah dengan cahaya matahari amat digaIakkan untuk melakukannya.

Cukup amal sekali dua sahaja, memang payah sikit nak terus nampak urat hijau.

Tetapi kalau anda jadikan skrub mandian hari-hari, kejelitaan rasmi akan jadi milik anda.

Nak Putih, Guna Skrub Beras
Ini tangan sebelum skrub ya, kusam je.

Bahan-bahan dan caranya:
Ambil beras dalam satu genggam serta bawang putih 3 ulas.

Kemudian, kisar bahan tadi. Kasar-kasar je sebab kita nak buat ala-ala scrub.

Guna mandian rutin kita. Saya guna sabun ni sebab buat badan kita lembut dan harum. Ramai customer yang nak jaga kulit, guna cara ini.

Akhir sekali, letak sedikit sabun pada ramuan tadi, sapu pada tubuh. Biarkan pada badan dalam lima minit. Cuci, bilas, sapu losyen harian.

Okey, nanti bancuhan dah siap, bubuh kat tangan macam ini. Dekat kuku, anda boleh sapu dengan bawang putih kisar tadi.

Sapukan secara menyeluruh pada tangan, siku atau bahagian sisi gelap ya.

Ini tangan selepas saya buat proses scrub tadi. Boleh bandingkan tangan sebelum dengan selepas ikut gambar ya.

Hah, jangan lupa cuba tau! Jimat dah tak payah pergi Spa semata-mata nak putihkan kulit anda. Buat sendiri je sambil tengok Tv, siap!

[ARTIKEL PANAS]

[TIPS]


60,000 Saksi Siti Nurhaliza Nyanyi Lagu Tamil Di Konsert AR Rahman

Datuk Seri Siti Nurhaliza, penyanyi nombor satu negara ini merupakan satu nama yang tidak perlu diperkenalkan lagi.

Semalam 28/9/2023), Datuk Seri Siti Nurhaliza memukau hampir 60,000 orang penonton ketika menyanyikan lagu klasik Tamil di konsert A. R Rahman – Secret of Success – Live in Malaysia 2023 di Stadium Nasional Bukit Jalil.

Kalau suara dah sedap, nyanyi lagu apa pun sedap. Begitulah penyanyi tersohor negara yang dipuji ramai apabila menyampaikan lagu klasik Tamil berjudul Munbe Vaa secara berduet bersama A.R Rahman sebagai legenda muzik India.

Lebih mengejutkan, rata-rata audiens memberikan tepukan berdiri (standing ovation) usai menyanyikan lagu ciptaan pemuzik legenda A. R Rahman itu. Hebat!

LUAH SYUKUR

Muat naik terkini penyanyi kesayangan ramai, Datuk Seri Siti Nurhaliza di Instagram  dan Pengurus peribadi, Rozi Abdul Razak atau dikenali dengan gelaran Rozi Sangdewi di TikTok  menarik perhatian ramai peminat aktres ini di media sosialnya.

Datuk Seri Siti Nurhaliza meluahkan isi hatinya mengenai konsert berkenaan. Katanya walaupun perasaan berdebar namun akhirnya bersyukur apabila dapat melakukan nyanyian lagu klasik Tamil dengan baik.

“Saya nervous juga tu..tapi happpyyyyyyy sangat!!”

“Alhamdulillah. Start First Dah Betul Note Tu, Semua Ok.”

“Seronok Tengok Penonton Bangun,”

Untuk makluman, menurut sumber Harian Metro, persembahan mega anjuran DMY Creation Sdn. Bhd. yang turut menampilkan ramai bintang handalan industri muzik India lain itu menjadi konsert berlangsung di tanah air dengan jumlah penonton terbesar di stadium ikonik tersebut pasca pandemik Covid-19 setakat ini.


Mulanya Berkerja Kemudian Jadi Suri Rumah Je. Wanita Ni Kongsi Pengalaman & Bukan Mudah Rupanya!

Ada isteri yang berkerja teringin sangat nak jadi suri rumah sepenuh masa dan begitu juga sebaliknya kalau boleh hendak keluar berkerja daripada terperap di dalam rumah mengurus keluarga. Situasi antara kedua-duanya seakan cemburu dengan apa yang orang lain dilalui. Semuannya menggambarkan betapa seronok dan indah bila yang diimpikan itu dapat direalisasikan.

Pun begitu, hakikatnya sama ada berkerja atau tidak ada cabaran-cabarannya yang tersendiri. Ini sebagaimana yang dikongsikan oleh oleh Sri A’Jilah tentang pengalaman peribadinya bila suatu ketika dahulu pernah berkerja dan kemudian menjadi suri rumah sepenuh masa.

Ikuti perkongsiannya.

Orang kata, Eh best la ko jadi suri rumah. Pada saya, kalau tak bersedia mental fizikal, tak best langsung jadi suri rumah. Sebab jadi suri rumahlah saya down, frust, murung.

Betul. Ni kesah lama. Tapi betul-betul sarat dengan pengajaran untuk saya.

Dari ada duit sendiri, nak beli apa-apa tak payah nak berkira. Boleh jumpa kawan, boleh ada kawan berborak. Tapi, bila jadi suri rumah, saya hilang semua tu. Saya hilang keyakinan pada diri saya sendiri.

Paling teruk, saya rasa sakit hati pada suami saya sendiri. Saya rasa, dialah penyebab saya jadi macam ni. Saya jadi depress sebab dia. Saya rasa useless sebab dia. Saya hilang diri saya sebab dia.

Lamanya saya berada kat fasa ni. 3 tahun. Bukan sekejap kan? Betapa banyaknya masa yang saya dah bazirkan. Sampai kan Kadang-kadang saya rasa menyesalnya kahwin awal (maafkan saya, abang)

Betulla kan,Allah datangkan seseorang dalam hidup kita pasti bersebab. Saya kenal sorang perempuan ni. Dia niqabis. Saya suka tengok niqabis ni dan suka nak tengok life style dia macam mana.

Saya selalu rasa niqabis ni mesti hidup dia best, sempurna, tinggi iman, tinggi kesabaran.

Kesahnya, kawan saya ni ada anak 2. Sepasang. Yang sulung perempuan, darjah 2. Yang kecil tu baru 4 tahun.

Rupanya, dia penghidap mental disorder. Major mental disorder. Siap ada anxiety disorder,
Borderline personality.

Dia besarkan anak-anak sendiri sambil buat bisnes online sikit-sikit. Seriusly, dia cukup tabah.

Bila datang sakit dia, dia macam mayat hidup yang terbaring je sambil tengok kipas pusing. Seharian tak bangun. Solat, mandi, masak, memang dia tak buat langsung.

Dia jadi kosong.

Anak-anak dia?

Kakak yang sulung tu akan uruskan si adik. Mandikan, bagi makan, main, tidurkan. Hebat sungguh anak sulung dia boleh buat semua ni pada usia 8 tahun.

Allah bantu dia dengan hadiahkan seorang anak yang cukup hebat kan?

Suami dia?

Dia jarang bercerita pasal suami dia. Tapi suami dia memang tak bagi nafkah pada dia dan anak-anak.

Tolong uruskan anak-anak, lagi la jauh panggang dari api.

Allahuakbar!

Saat ni saya macam baru sedar diri. Baru jadi manusia waras.

Selama ni, walau susah macam mana pun, suami saya tak pernah abaikan saya. Tak pernah berkira pun untuk tolong saya buat kerja-kerja rumah. Tak pernah lupa bagi duit belanja pada saya tiap-tiap bulan. Tak pernah balik dengan tangan kosong setiap kali dia keluar.

Apa lagi yang saya nak? Apa lagi yang perlu saya rungutkan?

Sungguh!
SYUKUR TU TAK MUDAH
TAPI BOLEH DIDIDIK.

Betapa banyaknya benda yang kita boleh syukuri.

Mungkin, suami kita jenis menghadap henfon je bila kat rumah. Tapi dia tak pernah lupa bagi nafkah. Bersyukurlah!

Mungkin, suami kita tak bantu hal-hal rumah, tapi boleh bantu tengok anak-anak . Bersyukurlah!

Mungkin, suami kita tak amik tau pun urusan rumah dan anak-anak , tapi tak pernah berkira soal duit. Brsyukurlah!

Saya belajar sesuatu.

Kalau kekurangan yang buat kita merungut, yang buat kita sakit hati,
Sampai bila-bila pun kita cuma akan nampak kekurangan tu.

Sebabnya, kita fokus pada kekurangan.

Walaupun kebaikan tu cuma satu, tapi kalau kebaikan yang kita fokuskan, yang kita sebut, kebaikan jugaklah yang kita akan nampak. Yang kita akan rasa.

~terima kasih , abang. Maafkan saya untuk semuanya


Adik Jayden Ditemui Selamat. Ada Kesan Cakar Dan Keletihan, Warganet Ucap Syukur.

Tular semalam seorang budak lelaki berusia 5 tahun dilaporkan hilang sejak jam 3 petang. Dalam tempoh 24 jam akhirnya adik ini ditermui.

Sebagaimana perkongsian JL Jumardie Lukman di facebook miliknya memberitahu pencarian bahawa adik ayden Gabriel Peter, 5, yang hilang sejak semalam, membuahkan hasil apabila kanak-kanak berkenaan ditemukan di Bukit Janggut, Sepanggar, di sini, hari ini.

“BUDAK HILANG TELAH DITEMUI..”

Syukur Pada Tuhan, JAYDEN GABRIEL PETER berumur 5 tahun telah selamat ditemui di Bukit Janggut Malawa setelah semalaman hilang..

Ditemui dalam keadaan kelaparan dan kehausan dengan seluruh badan dipenuhi calar-calar juga bekas gigitan serangga dan nyamuk, syukur kini keadaan kesihatannya baik dan stabil..

TERIMA KASIH kepada pihak Polis, Bomba, Ngo-Ngo, orang-orang kampung dan orang ramai atas usaha mencari dan info yang disebarkan🙏🏻

-JL-
JUMARDIE LUKMAN
16 APRIL 2022
Kg. Malawa, Sepanggar.

Sebelum itu, postet mengenai kehilangan adik ini viral di media sosial

Warganet meluahkan rasa syukur setelah mendapat khabar berita gembira itu.

Sumber: JL Jumardie Lukman

Keluarga Talk: PUASA MENDIDIK JIWA KELUARGA SAKINAH

Bintang Kecil: APA ITU NUZUL QURAN

KELUARGA TALK: Nwan Shah Bin Mohd Dali Fakulti Ekonomi Dan Muamalat, Universiti Sains Islam Malaysia (USIM). Nak tahu formula mengurus belanjawan keluarga dengan sistematik? Ikuti Keluarga Talk kali ini dengan tajuk ‘ Ringgit Diurus Keluarga Lebih Tenang’ bersama panel Prof Madya Dr Nuradli Ridz


Sujud Terakhir Dalam Solat Biasanya Lebih Lama Sebab Berdoa. Amalkan, Manfaatnya Luar Biasa!

Seringkali bila sujud yang terakhir ada yang melakukannya dalam tempoh yang agak lama berbanding sujud sebelumnya. Mungkin ini menimbulkan tanda tanya dan tahukah anda, umumnya sujud yang lama itu akan dibaca berserta dengan doa.

3 DOA LUAR BIASA

Bacalah 3 Doa Ini Ketika Sujud Terakhir Dalam Sholat, Manfaatnya Luar Biasa. Syeikh Abdul Aziz Bin Baaz (semoga Allah merahmatinya) berkata : Merupakan 3 doa yang janganlah kau lupakan dalam sujud.

1. Mintalah Diwafatkan Dalam Keadaan Khusnul Khotimah

“Allahumma inni as’aluka husnal khotimah”

2. Mintalah Agar Kita Diberikan Kesempatan Taubat Sebelum Wafat

“Allahummarzuqni taubatan nasuha qoblal maut”

Artinya: “Ya Allah berilah aku rezeki taubat nasuha (atau sebenar-benarnya taubat) sebelum wafat”

3. Mintalah Agar Hati Kita Ditetapkan di Atas Agamanya

“Allahumma yaa muqollibal quluub tsabbit qolbi ‘ala diinika”

Artinya: “Ya Allah wahai sang pembolak balik hati, tetapkanlah hatiku pada agama-MU”

Sumber : Majlis Ilmu

Dan ini pula penerangan lanjut daripada Pejabat Mufti Wilayah Persekutuan

Hukumnya ialah berdoa disunatkan dalam semua sujud dan tidak hanya khusus dalam sujud terakhir. Daripada Abu Hurairah, bahawa Rasulullah SAW bersabda:

أقرب ما يكون العبد من ربه وهو ساجد ، فأكثروا الدعاء

Maksudnya: “Keadaan yang paling dekat seseorang hamba dengan Tuhan-nya ialah ketika dia bersujud. Maka perbanyakkanlah berdoa (pada waktu sujud).”

Riwayat Muslim dan al-Nasaie.

Dibolehkan untuk memperbanyakkan doa sama ada secara lisan ataupun dalam hati. Terdapat khilaf untuk menggunakan bahasa selain Arab untuk berdoa secara lisan. Yang terpilih ialah berdoa menggunakan bahasa Arab secara lisan. Adapun menggunakan bahasa Melayu contohnya, maka cukuplah di dalam hati. Tetapi yang paling afdal, ikutilah sunnah Rasulullah SAW.

Wallahuaʿlam